Ku Li mohon Raja-Raja Melayu main peranan Perlembagaan

Veteran UMNO, Tengku Razaleigh Hamzah memohon Raja-Raja Melayu memainkan peranan keperlembagaan yang dianggap penting ketika negara berada dalam keadaan genting ketika ini.

Ahli Parlimen Gua Musang yang mesra disapa Ku Li itu berkata, peranan ini timbul selaras dengan sumpah jawatan Yang di-Pertuan Agong di hadapan Raja-Raja Melayu yang memilih baginda mewakili Majlis Raja-Raja Melayu. Peranan ini wujud selaras dengan sumpah jawatan itu.

“Tanggungjawab ini memerlukan pemilihan seorang pemimpin tanpa kepentingan peribadi, parti politik mahu pun pertimbangan peribadi,” katanya dalam satu kenyataan hari ini.

Katanya, pemimpin tersebut semestinya mempunyai kemampuan, keupayaan, visi dan pemahaman mendalam mengenai keadaan semasa demi memimpin kerajaan yang mampu membantu kita mengatasi keadaan teruk yang melanda rakyat sekarang.

“Sekarang ini kita menghadapi krisis bertubi-tubi yang tidak pernah berlaku sebelum ini. Sistem ekonomi kita merudum. Di samping itu, kita mengalami krisis berkaitan dengan keperluan asas seperti bekalan makanan, keadaann kesihatan dan isu keselamatan.

“Kita ada dua pilihan, sama ada hadapinya dan selesai kesemua masalah atau menempuhi kegagalan. Sedia maklum bahawa kepimpinan mempunyai hubung kait rapat dengan kemajuan negara dan kehidupan rakyat yang baik. Lipatan sejarah banyak merakam kegagalan kepimpinan. Kita tidak harus memberi ruang kepada kegagalan,” katanya.

Dalam pada itu menyentuh mengenai situasi Dewan Rakyat ketika ini, Ku Li berkata terdapat tiga kekurangan yang berlaku di dalam dewan mulia berkenaan.

“Dewan Rakyat, yang ditauliahkan oleh Perlembagaan sebagai penentu muktamad untuk memilih Perdana Menteri daripada kalangan Wakil Rakyat, iaitu:Ia tidak berfungsi secara menyeluruh oleh kerana sebahagian daripada Wakil Rakyat mempunyai kepentingan kewangan (sama ada secara terbuka atau pun secara senyap) dan hilang kelayakan mengikut Akta Majlis Parlimen (Kestimewaan dan Kuasa) 1952,” katanya.

Katanya lagi, Dewan Rakyat kini dalam keadaan tergantung dan tiada pihak mempunyai majoriti untuk membuat keputusan.

“Juga terdapat ahli-ahli yang tidak menepati peruntukan Perlembagaan berkaitan dengan pemilihan mereka dan ini merupakan penipuan terhadap perlembagaan. Tidak terdapat peruntukan di dalam pelembagaan atau mana-mana undang-undang untuk menyelesaikan masalah ini,” katanya.

Justeru Ku Li memohon supaya Raja-Raja Melayu bertanggungjawab untuk memainkan Peranan Keperlembagaan.


Jangan terlalu mendabik dada seolah UMNO parti suci : Muhammad Faiz

UMNO jangan terlalu mendabik dada seolah mereka sahaja lah parti yang paling suci walhal hakikatnya orang Melayu sudah muak dengan sikap korupsi segelintir pemimpin tersebut sehingga mereka ditolak semasa pilihan raya umum lalu, kata seorang Ahli Majlis Pimpinan Tertinggi Bersatu.

Dr. Muhammad Faiz Na’aman membidas tindakan UMNO yang seolah mahu menjadikan Bersatu sebagai “beg tinju” dalam Perhimpunan Agung UMNO (PAU) 2020 pada hujung minggu ini demi menutup masalah yang dihadapi parti mereka sendiri.

“Menjelang Perhimpunan Agung UMNO (PAU) 2020 pada hujung minggu ini, terdapat beberapa pemimpin parti tersebut yang secara terbuka menjadikan Parti BERSATU sebagai kambing hitam serta beg tinju untuk dipersalahkan dalam menentukan halatuju parti mereka.

“Seolah-olah di pihak kepimpinan parti mereka suci murni belaka tiada cacat cela yang perlu dibaiki secara drastik,” katanya dalam satu kenyataan hari ini.

Jelasnya, kejatuhan UMNO dan Barisan Nasional (BN) semasa pilihan raya umum lalu tidak boleh dinafikan adalah simbolik penolakan rakyat terhadap parti itu, terutamanya orang Melayu sendiri yang sudah muak dengan keangkuhan “warlords” parti itu.

“Walhal umum tahu adalah mustahil Kerajaan BN boleh tersungkur setelah PRU ke-14 lalu jika tidak diajar oleh kuasa undi majoriti rakyat terutama orang Melayu sendiri yang sudah muak dengan sikap angkuh, budaya bermewah-mewahan dan aktiviti korupsi sesetengah “warlords” UMNO,” katanya lagi.

Menurut Muhammad Faiz lagi, UMNO seakan terlupa dengan kes rasuah yang terpalit dengan parti mereka itu sehinggakan Tan Sri Muhyiddin yang ketika itu memegang jawatan Timbalan Presiden menjadi mangsa kerakusan pemimpin UMNO sehingga dipecat hanya kerana cuba membetulkan parti tersebut.

“Parti Bersatu tidak pernah mendabik dada kononnya kita satu-satunya wadah politik kaum Bumiputera yang paling sempurna, paling hebat atau paling maksum.

“Wujudnya Bersatu adalah berpucuk pangkal dari skandal kolar putih paling dahsyat dalam sejarah negara, 1MDB (1Malaysia Development Berhad). Dari situ beberapa pemimpin UMNO yang berani bersuara termasuk Muhyiddin disingkirkan dari parti,” ujarnya lagi.

Muhammad Faiz juga menggesa agar penyokong UMNO tidak fanatik dengan parti sendiri bahkan Muhyiddin selaku Presiden Bersatu juga menghulur tangan demi memastikan perpaduan ummah dapat dipelihara.

“Sebagai orang muda dan orang baru dalam politik nasional, dengan rendah diri saya seru para pemimpin bangsa kita tidak kiralah dari parti mana, fikirlah di luar skop kefanatikan terhadap parti politik kalian.

“Jika Presiden parti kami menghulur tangan perpaduan ummah secara terbuka ketika ucapannya di Perhimpunan Agung Tahunan (PAT) Parti BERSATU tahun lepas, adakah seruan yang sama dapat kita didengari pada PAU nanti?” katanya lagi.


Dua pengedar ditahan, 32 kilogram dadah dirampas

Polis menahan dua pengedar dan merampas dadah seberat 32 kilogram (kg) dalam dua serbuan berasingan di sebuah kondominium dekat Damansara pada Selasa, 13 September lepas.

Ketua Polis Daerah Petaling Jaya Asisten Komisioner Mohamad Fakhrudin Abdul Hamid berkata dalam serbuan pertama di tempat letak kereta kondominium itu, seorang suspek berusia 40 tahun ditahan pada jam 5.30 petang.

“Pemeriksaan polis telah menemukan 31 ketulan mampat seberat 31,368 gram (g) disyaki ganja dalam but kereta milik suspek, dipercayai baharu diperoleh daripada utara tanah air,” katanya pada sidang media di Petaling Jaya hari ini menurut Bernama.

Mohamad Fakhrudin berkata melalui maklumat daripada tangkapan pertama, polis kemudian menyerbu sebuah unit pangsapuri di lokasi sama 30 minit kemudian dan menahan suspek kedua berusia 31 tahun.

“Polis menemui 184 biji pil Yaba dan 130g syabu di ruang tamu dan dapur pangsapuri berkenaan,” katanya.

“Siasatan mendapati suspek kedua baru dibebaskan enam bulan lepas atas kesalahan membabitkan dadah, selepas dipenjarakan selama sembilan tahun,” katanya.

Mohamad Fakhrudin berkata turut dirampas dalam kedua-dua serbuan berkenaan seutas rantai emas, sebuah kereta jenis Honda City dipercayai dibeli hasil penjualan dadah dan wang tunai berjumlah RM34,500.

Beliau berkata keseluruhan rampasan dadah dan sitaan berjumlah RM193,510, dan kesemua dadah itu boleh dibekalkan kepada 31,500 penagih, manakala kedua-dua suspek dipercayai bergerak aktif mengedar dadah sejak tiga bulan lepas.

“Kedua-dua mereka mempunyai sembilan rekod jenayah lampau termasuk kes dadah, selain positif dadah jenis methamphetamine dan direman selama tujuh hari. Kes disiasat mengikut Seksyen 39B Akta Dadah Berbahaya 1952,” katanya.


Dr Mahathir sindir Pua yang sentap selepas dikritik

Tun Dr Mahathir Mohamad menyindir bekas Setiausaha Politik Menteri Kewangan, Tony Pua yang sentap dengan kritikannya kerana berlagak seperti seorang menteri semasa Pakatan Harapan (PH) memerintah selama 22 bulan sebelum ini.

Bekas Perdana Menteri (PM) dua kali itu berkata Pua sepatutnya tidak perlu terasa dengan tulisan dalam buku baharu dilancarkan, tetapi kerana terlalu sentap dengan kritikan terpaksa mempertahankan dirinya dengan berjela-jela surat penafian.

“Seperti yang anda tahu saya tidak menamakan dia (dalam buku itu). Tetapi jelas sekali dia faham apa yang saya katakan tentang dia.

“Respons dia sendiri membuktikan apa yang saya katakan adalah benar,” kata Mahathir dipetik laporan Malaysiakini hari ini.

Jelas Dr Mahathir, tindakan Pua itu secara tidak langsung mengesahkan individu yang bekerja dengan Lim Guan Eng semasa memegang portfolio Menteri Kewangan dan berlagak seperti seorang menteri adalah dirinya sendiri.

“Kenapa dia perlu menjawab jika ia mengenai orang lain?

“Dialah yang mengambil masa lama untuk menjawab tiga kali, menulis esei panjang mengenainya,” katanya lagi.

Dr Mahathir hari ini melancarkan secara maya memoir terbarunya, Capturing Hope: The Struggle Continues for a New Malaysia yang diadakan di sebuah kedai buku.

Pua menjadi sasaran kritikan Dr Mahathir dan didakwa mencampuri urusan kerajaan dan mengugut pemaju yang terlibat dalam projek bermasalah di pusat bandar ketika era pemerintahan kerajaan PH.

Dr Mahathir berkata, individu itu disifatkan sebagai seorang yang sombong dan berkelakuan seperti menteri dan bukannya setiausaha politik.

Tindakan pemimpin DAP itu disifatkan Dr Mahathir boleh memberi ‘peluru’ kepada penyokong UMNO untuk membangkitkan sentimen perkauman terhadap parti.

Bahkan, disebabkan tindakan penasihat Menteri Kewangan ketika itu juga, dakwa Dr Mahathir, menyebabkan terdapat ahli perniagaan yang menolak pentadbiran PH.

Sementara itu, dalam perkembangan sama, Ahli Parlimen Damansara dari DAP, Tony Pua tampil mengakui beliau merupakan individu yang menjadi sasaran kritikan Dr Mahathir dalam buku tersebut.

Pua membuat kenyataan balas terhadap bekas PM itu dan mendakwa Dr Mahathir hanya memihak kepada “ahli perniagaan jahat” yang dikatakan membuat tuduhan palsu terhadapnya.

Capturing Hope: The Struggle Continues for a New Malaysia adalah memoir kedua Mahathir yang menyentuh peristiwa bermula peletakan jawatannya sebagai PM pada 2003 sehingga kembali memegang jawatan itu pada 2018.


13 daripada 23 kluster babitkan tempat kerja dikesan

Dua puluh tiga kluster baharu dengan 13 daripadanya membabitkan jangkitan di tempat kerja dilaporkan dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata lapan lagi adalah kluster komuniti, satu (kumpulan berisiko tinggi) dan pendidikan (satu).

Dalam kenyataan hari ini beliau berkata 4,929 pesakit juga sembuh menjadikan jumlah keseluruhan yang sembuh kepada 682,680 individu atau 90.8 peratus daripada jumlah jangkitan sebanyak 751,979 sejak kes pertama dikesan pada Mac tahun lalu.

“Daripada 6,276 kes baharu hari ini, 16 adalah kes import yang membabitkan 12 warganegara dan empat bukan warga negara. Sebanyak 64,129 kes masih aktif.

“Sebanyak 905 pesakit masih dirawat di unit rawatan rapi dengan 452 memerlukan bantuan alat pernafasan. Sebanyak 62 kematian dilaporkan dalam tempoh itu membabitkan 59 warganegara dan tiga bukan warganegara,” katanya.

Selangor merekodkan lima kluster baharu melibatkan empat jangkitan tempat kerja dan satu (kumpulan berisiko tinggi), diikuti Johor dengan empat kluster tempat kerja dan satu komuniti.

Kluster lain membabitkan masing-masing tiga di Kuala Lumpur, Kelantan dan Sarawak (tempat kerja dan komuniti), dan masing-masing satu jangkitan tempat kerja, komuniti dan pendidikan di Pulau Pinang, Perak, Sabah dan Pahang.


Hutang 1MDB dibayar guna wang rakyat RM13.31 bilion, termasuk RM3.31 bilion faedah

Kerajaan sudah membayar hutang Malaysia Development Berhad (1MDB) yang dijamin berjumlah RM13.31 bilion, ia termasuk RM3.31 bilion telah digunakan untuk tujuan pelunasan faedah Bon atau Sukuk melibatkan syarikat sarat hutang tersebut.

Semua hutang tersebut dibayar menggunakan wang rakyat yang dibuat menerusi Kementerian Kewangan dan syarikat Menteri Kewangan Diperbadankan (MKD) bagi tujuan bayaran komitmen dan faedah hutang 1MDB, kata Menteri di Jabatan Perdana Menteri, Datuk Idris Ahmad.

“Setakat 28 Februari lalu, jumlah dana pemulihan aset 1MDB yang berjaya didapatkan kembali adalah sebanyak RM19.14 bilion daripada beberapa mata wang asing termasuk dolar Amerika Syarikat (AS), dolar Singapura dan dolar Australia.

“Dana ini telah dan akan digunakan bagi tujuan pembayaran hutang 1MDB di mana setakat 28 Februari lalu, sebanyak RM3.31 bilion telah digunakan untuk tujuan pelunasan faedah Bon atau Sukuk 1MDB.

“Ini menjadikan jumlah pembayaran yang telah dibuat oleh Kerajaan/ syarikat MKD adalah sebanyak RM13.31 bilion. Pada masa ini, dana akaun amanah masih berbaki sebanyak RM15.76 bilion termasuk hibah dan untung/rugi tukaran asing,” katanya yang menggantikan Menteri dan Timbalan Menteri Kewangan yang tidak hadir pada sesi Waktu Pertanyaan Menteri (MQT) di Dewan Rakyat hari ini.

Jelasnya lagi, selain bantuan kewangan langsung kerajaan, faedah hutang 1MDB juga dibiayai menggunakan dana pemulihan aset syarikat itu yang diakaunkan dalam satu akaun amanah di bawah Kementerian Kewangan, yang diberi nama Akaun Amanah Mendapatkan Kembali Aset.

Beliau menjawab pertanyaan M Karupaiya (PH-Padang Serai) yang meminta Kementerian Kewangan menyatakan berapakah jumlah bayaran yang dijelaskan oleh kerajaan Malaysia untuk membayar balik hutang berkaitan dengan 1MDB dan SRC International setakat ini.

Selain itu, Karupaiya bertanyakan apakah sumber kewangan yang digunakan serta berapakah jumlah nilai dari setiap sumber ini dan semua pembayaran ini dibuat atas nama siapa dan berapakah baki lagi yang masih rakyat Malaysia hutang.

Mengenai baki dana pemulihan aset 1MDB, Idris berkata sebanyak RM15.76 bilion ini hanya mencukupi untuk menampung sebahagian besar prinsipal termasuk faedah hutang pada 2022 iaitu sebanyak RM16.18 bilion.

Bagi menampung kekurangan dana, beliau berkata, kerajaan memperuntukkan sebanyak RM1.53 bilion untuk tujuan pelunasan faedah hutang 1MDB pada tahun ini.

Katanya, kerajaan masih perlu menampung kekurangan keperluan dana sebanyak RM17 bilion bagi tujuan pelunasan baki prinsipal dan faedah hutang 1MDB sebanyak RM38.8 bilion untuk tempoh 2022 hingga 2039.

Ia berdasarkan aliran tunai penyelesaian hutang 1MDB dengan mengambil kira jangkaan dana penyelesaian yang bakal diterima daripada AmBank sebanyak RM515 juta dan baki jaminan pemulihan aset oleh Goldman Sachs sebanyak kira-kira AS$954 juta.

“Mulai 2014 sehingga 28 Februari 2022, jumlah yang dibayar oleh SRC adalah sebanyak RM314.72 juta manakala jumlah yang dibayar oleh kerajaan adalah sebanyak RM4,744.49 juta.

“Ini menjadikan jumlah keseluruhan pembayaran semula pinjaman daripada KWAP adalah sebanyak RM5,059.21 juta. Jumlah ini adalah termasuk bayaran prinsipal, keuntungan dan ta’widh (gantirugi kepada peminjam akibat daripada kelewatan).

“Pembayaran terakhir bagi pembiayaan daripada KWAP tersebut dijadualkan pada 28 Mac 2022 yang berjumlah RM610.22 juta. Kesemua pembayaran yang dilakukan oleh kerajaan adalah daripada sumber kewangan kerajaan,” katanya.


KKM ramal kes Covid-19 naik 20 ribu menjelang bulan depan

Kementerian Kesihatan (KKM) meramalkan berkemungkinan kes baharu jangkitan Covid-19 dijangka meningkat kembali mencecah lebih 20,000 kes menjelang hujung bulan depan.

Unjuran tersebut dibuat sekiranya kadar kebolehjangkitan (Rt) virus itu kekal pada kadar 1.2, kata Ketua Pengarah Kesihatan, Tan Sri Dr Noor Hisham Abdullah.

Jelasnya lagi, ramalan awal itu berdasarkan model Pemerhatian dan Unjuran Kes Harian SEIR oleh KKM, yang dimuat naik di akaun Twitter miliknya, hari ini.

Bagaimanapun, beliau yakin tahap keparahan wabak itu dapat dikurangkan walaupun kes bakal melonjak tinggi, berikutan kadar vaksinasi dan dos penggalak yang tinggi.

“Jika Ro/Rt adalah 1.2, kes harian diunjurkan mengikut kawasan warna beige (dalam grafik model SEIR).

“Namun, dengan liputan vaksin yang luas dan dos penggalak dapat mengurangkan keparahan kes,” katanya.

Terdahulu, beliau memaklumkan nilai Rt di Malaysia sudah mencecah 1.2 semalam berbanding 1.13 kelmarin, dengan empat negeri merekodkan nilai Rt melebihi purata kebangsaan.

Data yang dimuat naik di Twitter Noor Hisham itu menunjukkan Perlis mencatat nilai Rt tertinggi semalam dengan 1.49, disusuli Sabah (1.41), Putrajaya (1.29) dan Kedah 1.22.

Dalam pada itu, jumlah kes harian Covid-19 kembali melonjak kepada lebih 10,000 kes hari ini, selepas berlegar sekitar 2,000 hingga 3,000 kes sejak pertengahan Disember tahun lalu, dipercayai akibat varian Omicron.

Pola peningkatan kes harian mula dilihat pada 21 Januari lalu dengan 4,046 kes dicatatkan, sebelum melonjak kepada 5,439 kes pada 27 Januari, 7,234 kes pada 4 Februari, 9,117 kes semalam dan 10,089 kes hari ini.

Setakat 25 Januari lalu, KKM merekodkan 601 kes varian Omicron yang amat mudah berjangkit di negara ini, dengan 579 daripadanya dikategorikan sebagai kes sporadik.

Malaysia pertama kali mengesan kes positif Covid-19 varian Omicron pada 2 Disember lalu, membabitkan pelajar warga asing yang tiba ke Malaysia dari Afrika Selatan melalui Singapura pada 19 November tahun lalu.


23 ladang babi di Pulau Pinang sudah dijangkiti ASF, kata Ketua Menteri

Sebanyak 23 ladang ternak babi di Pulau Pinang dikesan dijangkiti penyakit African Swine Fever (ASF)  atau demam babi Afrika sehingga hari ini dan membabitkan 53,275 ekor babi yang terdapat di ladang tersebut.

Ketua Menteri Chow Kon Yeow berkata sehingga semalam, sebanyak 7,998 ekor babi telah dimusnahkan dari enam ladang ternakan di Seberang Perai Tengah (SPT) dan Seberang Perai Selatan (SPS)  yang didapati positif ASF, menurut laporan Bernama.

“Setakat ini, jumlah pecahan ladang yang dijangkiti ASF ialah 17 ladang di daerah SPS melibatkan 42,691 ekor babi, dua ladang di SPT( 2,742 ekor) dan di Seberang Perai Utara (SPU) melibatkan empat  ladang dengan populasi babi 7,842 ekor.

“Semua babi yang telah dimusnahkan ditanam di kawasan SPS namun ia jauh dari penempatan awam dan lokasi yang tiada pembangunan bagi mengelak  berlakunya kacau ganggu kepada orang awam di kawasan yang terlibat, kami juga sekarang ini tengah cari tapak di SPU untuk menanam babi di situ,” katanya kepada pemberita selepas hadir Majlis Rumah Terbuka Tahun Baharu Cina 2023 Ahli Parlimen Batu Kawan hari ini.

Chow yang juga Ahli Parlimen Batu Kawan berkata demikian ketika diminta mengulas berhubung perkembangan ASF di Pulau Pinang.

Mengulas lanjut, Chow berkata Jabatan Perkhidmatan Veterinar (JPV) Pulau Pinang dengan bantuan pihak berkuasa tempatan dilihat dapat menangani isu ASF itu terutama berkaitan pelupusan babi di tapak yang disediakan.

Katanya JPV Pulau Pinang juga mendapat bantuan dua pasukan JPV dari Putrajaya dalam menjalankan semua tugas-tugas berkaitan ASF termasuk persampelan dan memusnahkan babi yang dijangkiti ASF atau telah mati kerana penyakit itu.

“Bagi ladang-ladang yang telah sempurna (babi dimusnahkan), JPV Pulai Pinang sudah kemukakan kepada JPV Putrajaya untuk memohon pampasan, bagi minggu lepas situasi jangkitan ASF stabil walaupun terdapat ladang baharu dijangkiti iaitu dua ladang namun kami tidak menolak kemungkinan jangkitan ASF akan terus bertambah,” katanya.

Katanya berdasarkan bancian yang dijalankan ketika ini terdapat 124 ladang babi di empat daerah di Pulau Pinang dengan populasi keseluruhan ternakan tersebut sebanyak 267,348 ekor.

“Sehingga kini, masih terdapat 101 ladang babi yang belum dijangkiti penyakit ASF dengan populasi sekitar 214,073 ekor iaitu 35 ladang di SPS dengan jumlah 97,104 ekor, 60 ladang di SPU (100,600 ekor), dua  ladang di SPT (5,539 ekor) dan empat ladang di Barat Daya (10,830 ekor),” katanya.

Katanya penternak dari ladang-ladang yang disahkan selamat masih dibenarkan menghantar ternakan mereka ke rumah sembelihan bagi memastikan bekalan daging babi tidak terjejas di pasaran.


Anwar tidak letak nama Zahid dalam kenyataan bersama gesa Parlimen dibuka

Nama Presiden UMNO, Datuk Seri Ahmad Zahid Hamidi tidak tersenarai dalam kenyataan bersama parti-parti blok pembangkang yang menggesa supaya sidang Parlimen dibuka walaupun sedang berdepan penularan Covid-19.

Kenyataan terbaharu lewat malam ini menyenaraikan nama pemimpin parti politik yang tidak bersetuju dengan penangguhan Sidang Khas Dewan Rakyat, diketuai Presiden PKR Datuk Seri Anwar Ibrahim, Presiden Amanah Mohamad Sabu, Setiausaha Agung DAP Lim Guan Eng, Presiden UPKO Datuk Seri Wilfred Madius Tangau, Ahli Parlimen (MP) Muar Syed Saddiq Syed Abdul Rahman dan Presiden PSB Baru Bian.

Bagaimanapun, nama Zahid yang dikatakan antara dua Ahli Parlimen (MP) Barisan Nasional (BN) selain Ahli Parlimen Gua Musang, Tengku Razaleigh Hamzah yang tidak menyokong kerajaan Perikatan Nasional (PN) tidak termasuk dalam kenyataan bersama tersebut.

Untuk rekod, seramai 40 MP BN sudah menyatakan sokongan kepada kerajaan PN pada Khamis dan ia disahkan ketulenannya oleh Timbalan Perdana Menteri Datuk Seri Ismail Sabri Yaakob pada hari ini.

Dalam kenyataan tersebut, pembangkang tidak berpuas hati susulan keputusan menangguhkan sidang yang sepatutnya berlangsung pada Isnin.

“Kami merakamkan kekesalan dan bantahan keras terhadap keputusan Perdana Menteri mengarahkan pengangguhan sidang khas Isnin 2 Ogos ini walaupun jumlah kes positif membabitkan Parlimen hanya 0.9% setakat 29 Julai.

“Tindakan penangguhan ini langsung tidak menghormati Perlembagaan Persekutuan, proses demokrasi berparlimen dan terus membelakangi kenyataan media Istana Negara,” kata kenyataan itu.

Namun, kenyataan tersebut tidak menyenaraikan nama dua ketua parti lain, Presiden Warisan Datuk Seri Shafie Apdal dan Pengerusi Pejuang Tun Dr Mahathir Mohamad.

Setakat ini lebih 60 kes telah dikesan dijangkiti petugas di Parlimen, dan menyebabkan kerajaan memutuskan parlimen yang sepatutnya bersidang pada hari terakhir esok ditangguhkan.

Semalam, Setiausaha Dewan Rakyat, Nizam Mydin Bacha Mydin mengumumkan Mesyuarat Khas Dewan Rakyat yang dijadualkan pada Isnin ini ditangguhkan ke satu tarikh yang akan ditetapkan kelak.

Katanya penangguhan itu dimaklumkan oleh Perdana Menteri Tan Sri Muhyiddin Yassin selaras dengan cadangan Ketua Pengarah Kesihatan serta penilaian risiko semasa yang telah dijalankan oleh Kementerian Kesihatan Malaysia (KKM) di Parlimen.


Polis siasat NST, BH kerana dakwa murid SJKC tak minat belajar BM

Polis mengesahkan sedang menyiasat dua akhbar arus perdana kerana menyiarkan laporan berita yang menyindir bahawa pelajar sekolah vernakular Cina di negara ini enggan mempelajari Bahasa Melayu (BM).

Akhbar New Straits Times (NST) dan Berita Harian (BH), kedua-duanya diterbitkan oleh New Straits Times Press Berhad (NSTP), mencetuskan kekecohan apabila kumpulan pendidikan Cina Malaysia menuduh dua akhbar itu menghasut dalam artikel mereka pada 18 Januari masing-masing bertajuk “Murid SJKC tidak berminat untuk belajar BM” dan “Murid SJKC tak minat subjek Bahasa Melayu?”

Ketua Polis Daerah Sentul Asisten Komisioner Beh Eng Lai mengesahkan laporan polis berhubung perkara itu telah difailkan pada 21 Januari lalu.

“Kami menyiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia (AKM) 1998,” katanya menurut laporan MalayMail.

Seksyen 505(b) Kanun Keseksaan menyatakan penyiaran kenyataan dengan niat untuk menyebabkan, atau yang berkemungkinan menyebabkan, ketakutan atau kecemasan kepada orang ramai di mana seseorang boleh didorong untuk melakukan jenayah terhadap negara atau keamanan awam .

Jika didapati bersalah, hukuman termasuk penjara sehingga dua tahun, denda yang tidak dinyatakan, atau kedua-duanya sekali, boleh dikenakan.

Seksyen 233 AKM 1998 pula menjenayahkan penggunaan kemudahan rangkaian atau perkhidmatan rangkaian oleh seseorang untuk menghantar komunikasi yang dianggap menyinggung perasaan.

Mereka yang didapati bersalah melakukan kesalahan ini boleh dihukum denda maksimum RM50,000, atau penjara sehingga setahun, atau kedua-duanya sekali.

Presiden Majlis Bahasa Cina Malaysia (MCLC) Datuk Eddie Heng Hong Chai mengadakan sidang akhbar di ibu negara semalam menuduh wartawan NST mengelirukan orang ramai dalam artikel yang diterbitkan mengenai BM di sekolah vernakular seluruh negara.

Beliau mendakwa wartawan itu hanya menemu bual dua guru yang hanya berkongsi kesukaran yang dihadapi pelajar sekolah vernakular mereka dalam mempelajari bahasa kebangsaan, lapor portal berita Malaysiakini.

Heng menjelaskan bahawa markah BM pelajar sekolah vernakular meningkat dalam beberapa tahun kebelakangan ini, dengan purata markah melebihi 90 peratus.

Beliau menambah bahawa MCLC telah menulis surat kepada media tetapi masih belum menerima jawapan.


Kemudahan kesihatan swasta boleh mohon pinjam ubat kerajaan

Kemudahan penjagaan kesihatan swasta yang menghadapi kekurangan ubat boleh mendapatkan bekalan diperlukan dari kemudahan penjagaan kesihatan swasta atau kerajaan yang terdekat.

Menteri Kesihatan Khairy Jamaluddin berkata ini adalah antara penyelesaian sementara yang dikenal pasti oleh kementeriannya untuk mengatasi masalah kekurangan ubat-ubatan yang menjejaskan beberapa hospital swasta di negara ini.

“Kemudahan penjagaan kesihatan kerajaan mungkin mempertimbangkan untuk meminjamkan bekalan ubat kepada kemudahan penjagaan kesihatan swasta pada masa kecemasan, krisis dan bencana.

“Sebelum berbuat demikian, kemudahan penjagaan kesihatan kerajaan perlu memastikan bekalan ubat-ubatan mereka mencukupi untuk kegunaan harian di fasiliti masing-masing,” katanya dalam satu kenyataan hari ini.

Penyelesaian lain untuk mengatasi masalah itu buat sementara waktu ialah kemudahan penjagaan kesihatan swasta merujuk pesakit mereka ke kemudahan penjagaan kesihatan kerajaan terdekat untuk meneruskan rawatan mereka.

Bagaimanapun, ini mungkin memerlukan perubahan dalam rejimen ubat, tertakluk kepada ketersediaan ubat di kemudahan penjagaan kesihatan kerajaan.

Beliau berkata pesakit boleh membeli ubat di farmasi komuniti mengikut preskripsi yang disediakan oleh klinik kesihatan atau hospital masing-masing.

“Kementerian berharap langkah ini dapat menyelesaikan sementara masalah serta memastikan perkhidmatan kesihatan kepada rakyat di fasiliti kesihatan swasta tidak terjejas,” katanya.

Khairy menambah, kementerian telah mula berkongsi senarai alternatif kepada ubat-ubatan yang terjejas akibat gangguan itu dengan pengamal am, hospital swasta dan farmasi komuniti.


Rafizi jadi juri dalam program realiti TV dengan Astro

Rafizi Ramli akan menjadi salah seorang juri dalam program realiti TV dengan kerjasama Astro tidak lama lagi.

Program Innovathon itu akan dikendalikan Kementerian Ekonomi dan Kementerian Sains, Teknologi dan Inovasi (Mosti) yang Rafizi adalah menterinya akan memaparkan kemahiran dan idea inovatif dalam kalangan rakyat Malaysia bagi mencari penyelesaian isu berteraskan sosiekonomi.

Program Innovathon membariskan barisan juri tetap, Rafizi bersama Timbalan Menterinya, Chang Lih Kang dan artis, Fazura (Nur Fazura Sharifuddin) bersama 100 juri awam terdiri daripada pelbagai latar belakang.

“Sekiranya kerajaan menggunakan pendekatan sama seperti kempen biasa, berkemungkinan misi program seperti ini takkan sampai kepada sasaran.

“Inovasi perlu membabitkan seberapa ramai individu.

“Jadi, misi kita adalah bagaimana untuk menterjemahkan inovasi menjadi sesuatu yang boleh diterima dalam bentuk pembelajaran,” katanya dipetik laporan Malaysiakini.

Menurut Rafiz, Innovathon disifatkan sebagai satu platform terbaik untuk peserta meluaskan idea sekaligus melebarkan sayap inovasi mereka dalam reka cipta.

“Peserta-peserta ada platform untuk membesarkan pasaran walaupun mereka tak menang.

“Jika idea itu bagus, mereka akan mendapat ‘air time’ (waktu tayangan).

“Selain itu, peserta juga akan dapat maklum balas secara langsung daripada agensi kerajaan atau mereka yang berkepakaran,” katanya lagi.

Program yang akan mula bersiaran pada 15 Julai di saluran Astro Ria itu juga bakal menggandingkan pengacara Awal Ashaari dan Lisa Surihani.

Innovathon menawarkan hadiah utama bernilai RM100,000, tidak termasuk bantuan permulaan daripada kerajaan sendiri.

Mengulas keberkesanan Innovathon, Rafizi berkata biarlah program itu sendiri yang ‘berbicara” melalui episod yang bersiaran pada setiap minggu.


PRN Melaka: PAS tak letak calon di kerusi UMNO, Bersatu

PAS beri jaminan parti itu tidak akan meletakkan calon di kerusi yang bakal ditandingi UMNO dan BERSATU pada Pilihan Raya Negeri (PRN) Melaka.

Timbalan Presidennya Datuk Seri Tuan Ibrahim Tuan Man berkata, walaupun berdepan kemungkinan jumlah kerusi ditandingi mereka jauh lebih kecil berbanding Pilihan Raya Umum Ke-14 (PRU14), namun keputusan itu dicapai dalam usaha PAS mengelak pertandingan tiga penjuru demi mengukuhkan kerjasama dan muafakat ummah antara ketiga-tiga parti.

Sambil menegaskan tidak berbangkit isu PAS bakal kehilangan banyak kerusi yang boleh ditandingi pada PRN nanti, beliau berkata, jumlah kerusi diperoleh parti itu bergantung kepada rundingan ketiga-kita parti kerana PAS lebih mementingkan kemenangan di kerusi yang bakal ditandingi parti kerajaan.

Bagaimanapun, katanya, gerak kerja PAS diteruskan di 12 kerusi DUN, walaupun jumlah sebenar kerusi bakal ditandingi masih dalam rundingan.

“Kita (PAS) tidak akan ambil kerusi UMNO, kerusi BERSATU. Kita ambil kerusi yang belum dimenangi, kerusi ini PAS nak. Misalnya daripada 12 kerusi (ditandingi PAS di Melaka pada PRU14), mungkin timbang-timbang dapat tujuh atau enam, mungkin enam ini ‘confirm’ bukan UMNO dan BERSATU punya.

“Kita nak elak pertembungan. Apa yang penting calon PH (Pakatan Harapan) tidak menang,” katanya menurut laporan Berita Harian.

Keputusan PRU14 bagi 28 kerusi Dewan Undangan Negeri (DUN) Melaka menyaksikan UMNO hanya menang 13 kerusi, manakala Pakatan Harapan (PH) berjaya memenangi 15 kerusi dan melayakkan gabungan terbabit yang ketika itu diterajui Bersatu, PKR, DAP dan AMANAH membentuk majoriti mudah.

Kerajaan negeri yang ditadbir PH itu bagaimanapun tumbang pada awal Mac 2020 selepas Bersatu membentuk gabungan baharu dengan Barisan Nasional (BN) Melaka.

Gabungan baharu ketika itu turut disertai Ahli Dewan Undangan Negeri (ADUN) Rembia daripada PKR, Datuk Muhammad Jailani Khamis dan ADUN Pengkalan Batu daripada DAP, Datuk Norhizam Hassan Baktee sebagai wakil rakyat Bebas dalam Perikatan Nasional (PN).

Ia menjadikan BN mempunyai 13 ADUN, ditambah dua ADUN Bersatu, iaitu Datuk Mohd Rafiq Naizamohideen (Paya Rumput) dan Datuk Noor Effandi Ahmad (Telok Mas) selain Jailani yang kemudian menyertai UMNO pada awal tahun ini dan Norhizam, sekali gus mempunyai sokongan majoriti ADUN.

Bagaimanapun, komposisi berubah selepas pembubaran DUN Melaka 4 Oktober lalu susulan tindakan dua ADUN UMNO, iaitu Datuk Seri Idris Haron (Sungai Udang) dan Datuk Nor Azman Hassan (Pantai Kundor), bersama Noor Effandi dan Norhizam menarik sokongan kepada Ketua Menteri, Datuk Seri Sulaiman Md Ali.

Tuan Ibrahim yang juga Menteri Alam Sekitar dan Air, turut menegaskan PAS akan menyokong mana-mana calon, sama ada UMNO mahupun Bersatu berdasarkan penyandang di kerusi berkenaan jika permuafakatan gagal dicapai dalam kalangan dua parti sekutu itu.

Namun, katanya, PAS belum memutuskan dasar yang akan diambil jika UMNO dan Bersatu berhasrat meletakkan calon di kerusi dimenangi PH pada PRU14.

“Kalau kerusi itu kerusi (tradisi) UMNO, seluruh pengundi PAS akan sokong calon UMNO, undi akan diberi kepada UMNO, bererti kalau Bersatu masuk, pengundi PAS tidak akan memberi undi kepada Bersatu,” katanya.

“Kalau kerusi itu Bersatu punya, UMNO masuk, orang PAS takkan undi UMNO. Dengan cara ini, dua-dua pihak kena duduk bersama. Jika kerusi PH, kita akan runding, kita akan adakan perbincangan siapa nak bertanding,” katanya.

“Kalau tak ada penyelesaian siapa nak bertanding, dua-dua (UMNO dan Bersatu) masuk, kerusi macam ini kita tak letak dasar buat masa ini. Bagi kita selesai runding dulu, kalau tak boleh jalan keluar, pada masa itu kita akan buat keputusan,” katanya.

Mengulas lanjut, Tuan Ibrahim berkata PAS tidak boleh mencampuri urusan dalaman parti sekutu, termasuk UMNO yang mahu bersendirian pada PRN Melaka.

“Kalau UMNO tidak mahu bersama, hendak jalan sendiri, kita tiada pilihan, itu bab parti masing-masing. Cuma kita bagitau kalau berlaku pertandingan tiga penjuru (UMNO, PAS, Bersatu), semua akan rugi, jadi semua kena elakkan tanding tiga penjuru,” ujarnya lagi.


PAS bertanding PRN Melaka guna lambang PN, kata Hadi

Lambang Perikatan Nasional (PN) menjadi pilihan PAS untuk digunakan bagi menghadapi Pilihan Raya Negeri (PRN) Melaka pada 20 November ini, kata Datuk Seri Abdul Hadi Awang.

Presiden PAS dalam satu kenyataan mengumumkan keputusan tersebut lewat malam ini selepas mengadakan satu mesyuarat di ibu pejabatnya, ia sekaligus mengenepikan permintaan UMNO yang meletak syarat supaya menggunakan lambang sendiri dalam PRN nanti.

“Mesyuarat Jawatankuasa Kerja PAS Pusat yang berlangsung pada 1 November 2021 di Pejabat Agung PAS Pusat telah meluluskan penggunaan lambang Perikatan Nasional dalam Pilihan Raya Negeri Melaka.

“Ketetapan ini telah mengambil kira panduan yang diberikan oleh Majlis Syura Ulama’ PAS yang bersidang pada 31 Oktober 2021, selaras dengan peruntukan Fasal 84 Perlembagaan PAS,” kata Hadi dalam kenyataan itu.

Terdahulu, Majlis Syura Ulamak (MSU) PAS Pusat menyerahkan kepada Jawatankuasa Kerja PAS Pusat untuk membuat keputusan penggunaan mana-mana lambang berdasarkan strategi kebolehmenangan selaras peruntukan Fasal 84 Perlembagaan PAS.

Khamis lalu, mesyuarat MT UMNO yang dipengerusikan Presidennya, Datuk Seri Ahmad Zahid Hamidi menghulurkan kerjasama kepada PAS, tetapi dengan mengenakan syarat parti itu tidak boleh menggunakan lambang PN sebaliknya mesti menggunakan logo PAS.

Setiausaha Agung UMNO, Datuk Seri Ahmad Maslan berkata asas kerjasama itu berpandukan kepada prinsip PAS menggunakan lambang partinya sendiri, selaras dengan semangat dan ketetapan Jawatankuasa Induk Muafakat Nasional dalam mesyuarat pada 19 Oktober dan 18 November 2020.

“Ini untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya,” katanya.

PAS sebelum ini menjalin hubungan kerjasama dengan UMNO menerusi persefahaman dalam Muafakat Nasional (MN) tetapi ianya bukan gabungan sebuah parti politik berdaftar.

PAS antara pengasas yang menubuhkan PN bersama Bersatu dan Gerakan.


Penerima Sinovac perlu dos ketiga untuk tunai umrah

Kerajaan Arab Saudi dilapor membenarkan individu yang mengambil suntikan vaksinasi Sinovac menunaikan umrah, dengan syarat mendapatkan dos ketiga seperti mana ditetapkan.

Presiden Persatuan Agensi Pelancongan Umrah dan Haji Malaysia (PAPUH), Datuk Seri Razali Mohd Sham, berkata syarat pengambilan dos penggalak itu hanya dikenakan kerajaan Arab Saudi kepada vaksin jenis Sinovac, lapor Berita Harian.

“Berdasarkan maklumat terbaharu, Arab Saudi mahu suntikan kali ketiga bagi Sinovac sahaja manakala Pfizer dan Astra Zeneca tidak memerlukan dos penggalak ini.

“Ia bermakna mereka yang mengambil suntikan Sinovac sebelum ini dibenarkan menunaikan umrah namun perlu mengambil suntikan kali ketiga,” katanya.

Sebelum ini, beberapa agensi pelancongan memaklumkan mengenai syarat tambahan bagi umrah norma baharu termasuk suntikan Sinovac tidak diterima.

Syarat lain yang dikenakan ialah kebenaran membabitkan sekali umrah sahaja, 25 orang dalam sebuah bas, hanya bilik berdua dibenarkan dan jemaah berusia 18 tahun ke atas boleh menunaikan umrah.

Ogos lalu, kerajaan Arab Saudi meluluskan dua lagi vaksin Covid-19 iaitu Sinovac dan Sinopharm selain Oxford-AstraZeneca, Pfizer-BioNTech, Johnson & Johnson dan Moderna.

Kementerian Haji dan Umrah Arab Saudi sebelum ini turut merancang meningkatkan jumlah jemaah umrah sehingga mencecah 120,000 orang sehari.

Arab Saudi mula menerima permohonan umrah dari luar negara untuk jemaah yang divaksin pada 9 Ogos lalu.

Pada masa sama, Razali berkata, syarat tambahan dikenakan kerajaan Arab Saudi menyebabkan kos umrah bagi seorang jemaah meningkat antara RM2,000 hingga RM3,000.

Beliau berkata, peningkatan itu tidak dapat dielak berikutan penambahan kos visa, ujian saringan kendiri, kemudahan penginapan dan pengangkutan.

Katanya, ia menjadikan kos bagi menunaikan umrah meningkat kepada RM8,500 berbanding kira-kira RM5,500 sebelum ini.

“Dulu kos visa sekitar RM250 hingga RM300 sekarang meningkat kepada RM600 membabitkan insurans dan kos ujian saringan sekali.

“Syarat tambahan dikenakan kerajaan Arab Saudi sememangnya menyebabkan kos umrah meningkat,” katanya.


Muhyiddin terus ajak orang muda keluar mengundi, pilih masa depan

Pengerusi Perikatan Nasional (PN) Tan Sri Muhyiddin Yassin terus mengajak golongan muda menentukan masa depan negara dengan melaksanakan tanggungjawab mengundi pada Pilihan Raya Umum Ke-15 (PRU-15), tidak lama lagi.

“Yang penting kita ada hak mengundi. Boleh tak saya minta jaminan tuan-tuan, bila sampai hari mengundi, tuan-tuan akan mengundi,” kata berucap di hadapan ribuan anak muda yang menghadiri program Gegar Anak Johor di Kompleks Sukan Pagoh, hari ini (15 Oktober 2022).

Presiden Bersatu itu berkata sebagai sebuah negara demokrasi semua rakyat mempunyai hak untuk mengundi, termasuk golongan muda.

Katanya, sebagai golongan yang akan menjamin masa depan negara, anak-anak muda perlu menunaikan hak tersebut.

“Sebab itu kita nak tentukan kita bentuk sebuah kerajaan yang boleh jaga kebajikan anak muda, cucu-cicit kita yang akan datang,” katanya.

Beliau yang mesra dipanggil ‘Abah’ turut mengingatkan golongan muda supaya sentiasa menguatkan semangat untuk berjuang supaya negara menjadi sebuah negara cemerlang.

Terdahulu Muhyiddin yang dalam lawatan kerja ke Pagoh menghadiri Majlis Sembang Santai Bersama Masyarakat Gersik dan Jualan Prihatin Rakyat PN di Kundang dekat Pagoh.

Muhyiddin yang juga Ahli Parlimen Pagor turut singgah menyaksikan Pertandingan Futsal di Kompleks Sukan Komuniti Kundang.

Muhyiddin mengakui ramai pengundi marah dan tidak suka PRU-15 diadakan ketika musim tengkujuh yang kemungkinan mendatangkan bencana banjir.

Bagaimanapun, beliau berharap kemarahan itu tidak dijadikan alasan mereka untuk tidak keluar mengundi.

Katanya, tindakan tidak keluar mengundi hanya akan memberikan kemenangan mudah kepada Barisan Nasional (BN).

“Walaupun kita tidak suka pilihan raya, kita kena bagitahu, jangan kerana anda benci, anda tidak mahu pilihan raya, anda tak keluar mengundi, esok BN menang. Anda tak keluar BN menang,” katanya.


Jangan panik tinggalkan kerajaan campuran Anwar: Puad

UMNO tidak boleh meninggalkan kerajaan campuran yang diketuai Datuk Seri Anwar Ibrahim walaupun mengalami kekalahan teruk selepas Pilihan Raya Negeri (PRN) semalam, kata Datuk Puad Zarkashi.

Ahli Majlis Tertinggi (MT) UMNO itu berkata ahli-ahli jangan panik dengan kekalahan teruk di enam negeri itu, ia walaupun parti itu sudah ditolak secara total orang Melayu sebelum ini dan kini sekali lagi ditolak pada PRN yang berakhir malam tadi.

“Bukan mudah untuk UMNO mencari formula baru.

“Tetapi UMNO jangan panik seperti mahu tinggalkan kerajaan perpaduan. Fokus agenda ekonomi rakyat dan ekonomi negara,” katanya dalam hantaran di Facebook, hari ini.

Puad juga mencadangkan pemimpin veteran parti yang ditolak oleh rakyat supaya mengundurkan diri.

PRN enam negeri semalam menyaksikan UMNO hanya menang 19 kerusi Dewan Undangan Negeri (DUN).

Di Terengganu dan Kedah, UMNO mencatatkan prestasi terburuk dengan gagal menawan atau mengekalkan sebarang kerusi.

Pencapaian terbaik UMNO adalah di Negeri Sembilan dengan parti itu memenangi 14 kerusi, dan masing-masing dua kerusi di Pulau Pinang dan Selangor, sementara di Kelantan, parti itu mengekalkan kemenangan di satu kerusi di DUN Galas.


Tun M mahu perhatian, kata Apandi selepas kes selesai luar mahkamah

Bekas Peguam Negara Tan Sri Mohamed Apandi Ali berpendapat Tun Dr Mahathir Mohamad hanya mahukan perhatian apabila membangkitkan isu samannya terhadap kerajaan yang diselesaikan di luar mahkamah

Malah, Apandi juga menegaskan bekas Perdana Menteri itu tiada sebarang hak untuk mempersoalkan langkah penyelesaian di luar mahkamah yang diputuskan Jabatan Peguam Negara.

Menurutnya Jabatan Peguam Negara yang mewakili kerajaan sudah bersetuju untuk menyelesaikan kes saman yang difailkan beliau berhubung pemecatannya sebagai Peguam Negara ketika pemerintahan Pakatan Harapan (PH).

“Bukan dia (Dr. Mahathir) berhak setuju (atau) tak setuju (berhubung langkah penyelesaian yang diambil) sebab ini saman terhadap kerajaan dan kerajaan sudah setuju (selesai di luar mahkamah).

“Yang mewakili kerajaan adalah Peguam Negara, kalau Peguam Negara kata macam itu, kena akur, (Dr. Mahathir) tiada hak nak persoalkan. Penyelesaian itu sudah lama, sudah tiga minggu lebih, kenapa baru timbul? (Seperti) seek attention,” katanya seperti dilapor Utusan.

Mengulas desakan Dr Mahathir supaya Peguam Negara, Tan Sri Idrus Harun memberitahu umum mengenai penyelesaian itu, Apandi berkata sebarang kerahsiaan berhubung terma penyelesaian merupakan perkara biasa.

“Terma-terma itu adalah rahsia. Ini adalah perkara biasa, bukan di luar kebiasaan, benda-benda yang berlaku setiap hari,” jelasnya.

Jumaat lalu, Ahli Parlimen Langkawi itu memberitahu beliau terkejut dan tidak bersetuju terhadap langkah kerajaan menyelesaikan kes saman Apandi terhadap dirinya dan kerajaan di luar mahkamah.

Selain itu, Dr Mahathir juga mendakwa beliau tidak dimaklumkan mengenai penyelesaian yang dicapai sedangkan beliau adalah defendan dan juga saksi utama.

Dr Mahathir berkata, kes itu sepatutnya dibawa ke mahkamah bagi menilai perkara sebenarnya yang berlaku.

Susulan itu, Idrus dalam kenyataannya memberitahu, beliau telah memaklumkan kepada Dr Mahathir mengenai terma penyelesaian kes itu.

Beliau berkata, berikutan penyelesaian itu, plaintif iaitu Mohamed Apandi menarik balik tindakan undang-undangnya berhubung penamatan kontraknya sebagai Peguam Negara ketika pemerintahan PH.

Idrus berkata, mahkamah kemudiannya membatalkan tuntutan plaintif tanpa kebebasan untuk memfailkan semula.


Anak Bung Moktar dilantik bendahari Pemuda UMNO

Mohd Naim Kurniawan Moktar, anak kepada Pengerusi Badan Perhubungan UMNO Sabah, Datuk Seri Bung Moktar Radin, dinamakan sebagai Bendahari Pemuda UMNO bagi penggal 2023-2026.

Ketua Pemuda UMNO Dr Akmal Saleh mengumumkan pelantikan Mohd Naim, yang juga Ketua Pemuda UMNO Kinabatangan, dalam catatan Facebook hari ini (24 Mac 2023).

Akmal turut mengumumkan pelantikan Mohd Hafiz Ariffin dan Mohammad Sollehin Mohamad Tajie masing-masing sebagai setiausaha sayap Pemuda dan ketua penerangan.

Mohd Naim dalam satu catatan di media sosial mengucapkan terima kasih kepada Akmal kerana diberi peluang berkhidmat sebagai bendahari sayap parti itu di peringkat kebangsaan.

Beliau berkata pelantikannya adalah satu penghormatan bukan sahaja untuk dirinya tetapi untuk semua anggota belia di Sabah, sambil berharap ini akan memacu mereka untuk mengukuhkan parti bagi menghadapi cabaran masa depan.

Bung Moktar juga baru-baru ini dilantik semula sebagai Pengerusi Badan Perhubungan UMNO Sabah oleh presiden parti Datuk Seri Ahmad Zahid Hamidi.


Jangan jual pula tablet PerantiSiswa selepas diberi percuma: Annuar

Menteri Komunikasi dan Multimedia Tan Sri Annuar Musa mengingatkan pelajar yang menerima tablet PerantiSiswa Keluarga Malaysia agar tidak menyalahgunakan atau menjualnya.

Beliau berkata pelajar yang menerima peranti percuma itu perlu bertanggungjawab menjaganya dengan baik, lapor Bernama.

“Besar harapan saya walaupun peranti ini diberikan secara one-off (sekali beri), semua yang menerima harus menjaga peranti itu dengan baik.

“Tidak menyalahgunakan, tidak menjual dan sebagainya,” katanya pada sidang media selepas menghadiri Majlis Pelancaran Inisiatif PerantiSiswa Keluarga Malaysia di Universiti Teknologi Mara (UiTM) Shah Alam.

Terdahulu, Perdana Menteri Datuk Seri Ismail Sabri Yaakob ketika melancarkan inisiatif itu, mengumumkan mahasiswa yang menerima PerantiSiswa tidak perlu memulangkan peranti itu apabila tamat pengajian nanti.

Kerajaan sebelum ini telah menetapkan inisiatif PerantiSiswa itu diberikan secara Konsep Guna Pakai (KGP) dan mahasiswa perlu memulangkannya selepas tamat pengajian.

Annuar juga menjelaskan semua peranti tersebut mempunyai waranti selama dua tahun iaitu pelajar boleh membaiki atau mendapatkan peranti baharu jika terdapat sebarang kerosakan dalam tempoh masa tersebut.

Beliau berkata Kementerian Komunikasi dan Multimedia (K-KOMM) mempunyai data yang lengkap penerima peranti agar mereka yang telah menerima peranti itu tidak memohon buat kali kedua pada masa hadapan.

“Contohnya mereka memperoleh peranti sewaktu berada di Tingkatan Enam kemudian berjaya melanjutkan pelajaran ke Institut Pengajian Tinggi (IPT) yang termasuk dalam program ini, maka mereka sudah tentu tidak perlu memohon lagi,” katanya.

Beliau juga memberitahu pengagihan pemberian PerantiSiswa bagi fasa 1 akan diselaraskan bersama IPT di seluruh negara secara serentak termasuk Sabah dan Sarawak agar semua pemohon yang lulus mendapat manfaat secepat mungkin.

Berkenaan pemohon yang gagal secara dalam talian, Annuar berkata K-KOMM akan merujuk kepada Majlis Perwakilan Pelajar (MPP) bagi mendapatkan perakuan pengesahan tahap pendapatan keluarga pemohon tersebut sebelum meluluskannya.

Sementara itu, beliau juga menjelaskan pengagihan PerantiSiswa dilaksanakan secara berperingkat walaupun mendapat peruntukan secara sekali gus adalah bagi memberi peluang kepada pelajar baharu yang menerima tawaran ke universiti pada suku kedua tahun ini.

Selain itu, katanya ia juga bagi memberikan ruang kepada pembekal peranti berkenaan agar dapat memenuhi 400,000 jumlah peranti yang diminta oleh kerajaan bagi tahun ini.

Beliau memaklumkan kerajaan juga berjaya membuat beberapa penjimatan atas pembukaan tender terbuka sehingga dapat memperluaskan inisiatif itu kepada pelajar golongan lain seperti Tingkatan Enam dan Matrikulasi.

Sementara itu, Menteri Pengajian Tinggi Datuk Seri Dr Noraini Ahmad ketika berucap pada majlis itu, berharap inisiatif PerantiSiswa Keluarga Malaysia dapat disebar dengan lebih luas yang memanfaatkan 1.6 juta pelajar di lebih 600 IPT seluruh negara.

Katanya, bagi rancangan jangka masa panjang, KPT akan mengangkat aspek keperluan peranti dan akses kepada internet dijadikan sebagai satu daripada fokus dalam Pelan Pendigitalan Pendidikan Tinggi Negara.


Mangsa banjir di Perak meningkat setakat tengah malam tadi

Tujuh daerah di Perak dilanda banjir setakat tengah malam tadi, ia melibatkan Larut, Matang dan Selama (LMS), Kerian, Hilir Perak, Manjung, Perak Tengah dan Hulu Perak.

Pihak berkuasa melaporkan jumlah mangsa banjir di negeri tersebut meningkat apabila sudah seramai 740 mangsa daripada 208 keluarga terjejas akibat banjir malam tadi.

Bilangan itu bertambah 642 mangsa daripada 188 yang dicatatkan setakat jam 8 malam tadi, meliputi enam daerah.

Berdasarkan kemaskini laporan harian Pusat Kawalan Operasi Bencana (PKOB) negeri Perak, daerah Manjung mencatatkan angka paling ramai iaitu 249 mangsa daripada 77 keluarga yang ditempatkan di dua pusat pemindahan sementara (PPS).

Di Manjung, 175 mangsa daripada 56 keluarga ditempatkan di Sekolah Agama Rakyat Padang Serai, manakala baki 74 mangsa daripada 21 keluarga ditempatkan di Dewan Sekolah Menengah Kebangsaan (SMK) Raja Shahriman, Beruas.

Di daerah Hilir Perak dua PPS dibuka iaitu Dewan SMK Abdul Rahman Talib yang menempatkan 129 mangsa daripada 28 keluarga dan Dewan Serbaguna Kampung Padang Tembak yang menempatkan 57 mangsa daripada 17 keluarga.

Daerah Perak Tengah pula membabitkan dua PPS iaitu SMK Layang-Layang Kiri menempatkan 47 mangsa daripada 13 keluarga, manakala Sekolah Kebangsaan (SK) Layang-Layang Kiri menempatkan 50 mangsa daripada 14 keluarga.

Di daerah Hulu Perak, 81 daripada 20 keluarga ditempatkan di satu PPS di Dewan Orang Ramai Kuak Luar.

Sementara itu, di daerah Kerian, PPS dibuka di SK Changkat Lobak menempatkan 52 mangsa daripada 16 keluarga. Sebuah lagi PPS dibuka di SK Alor Pongsu menempatkan 20 mangsa daripada lapan 8 keluarga.

Di LMS, dua PPS dibuka iaitu di Sekolah Agama Rakyat Syafie, Batu Hampar yang menempatkan 25 mangsa daripada lapan keluarga, manakala di Dewan Orang Ramai Kampung Baru Trong menempatkan 18 mangsa daripada 5 keluarga.

Dalam pada itu, satu PPS juga kembali dibuka di daerah Kinta iaitu di Dewan Orang Ramai Kampung Piandang yang menempatkan seramai 12 mangsa daripada 2 keluarga terjejas banjir.


Selangor kekal larangan kalimah ALLAH digunakan penganut agama lain

Majlis Agama Islam Selangor (MAIS) mengeluarkan fatwa melarang penggunaan kalimah ALLAH oleh penganut bukan Islam dan tidak membenarkan ia dicetak dalam sebarang penerbitan agama Kristian di negeri tersebut.

Pengerusinya, Tan Sri Abdul Aziz Mohd Yusof menegaskan perkara tersebut sudah diwartakan di negeri Selangor pada 18 Februari 2010 lagi dan fatwa yang diperuntukkan itu menegaskan penggunaan kalimah ALLAH tidak boleh digunakan atau disamakan dengan agama-agama bukan Islam yang lain.

“Penggunaan kalimah ALLAH untuk menyatakan idea, konsep, perbuatan, aktiviti, perkara atau hal mengenai sesuatu agama bukan Islam di dalam negeri Selangor merupakan satu kesalahan di bawah seksyen 9 Enakmen Ugama Bukan Islam (Pengawalan Pengembangan Di Kalangan Orang Islam, 1988),” katanya dalam satu kenyataan media hari ini.

Beliau juga berkata menyokong langkah Kementerian Dalam Negeri (KDN) untuk merayu keputusan mahkamah baru-baru ini yang membenarkan penggunaan kalimah ALLAH oleh penganut agama lain selain Islam.

“MAIS menyokong penuh tindakan pihak Kementerian Dalam Negeri (KDN) dan pihak kerajaan Malaysia untuk merayu keputusan tersebut,” katanya lagi.

Pada 10 Mac lalu, Hakim Datuk Nor Bee Ariffin, yang kini Hakim Mahkamah Rayuan membenarkan tiga pengisytiharan deklarasi oleh seorang wanita Melanau dari Sarawak, Jill Ireland Lawrence Bill.

Mahkamah turut memutuskan selain kalimah Allah, tiga lagi perkataan yang dibenarkan dalam penerbitan bahan agama Kristian ialah Kaabah, Baitullah dan solat.

Nor Bee dalam penghakimannya, berkata penerbitan buku agama atau bahan keagamaan Kristian yang menggunakan empat perkataan itu bagaimanapun hendaklah disertakan dengan penafian (disclaimer) dan lambang salib pada kulit buku.

Susulan keputusan mahkamah tersebut ia mencetuskan polemik baharu sehingga menyebabkan pihak kerajaan membuat rayuan ekoran desakan daripada banyak kumpulan penganut agama Islam di Malaysia.


Tajuddin tempelak Asyraf Wajdi, berpolitik macam tahun 50-an

Bekas Ahli Majlis Tertinggi (MT) UMNO Datuk Seri Tajuddin Abdul Rahman menempelak Ketua Pemuda Datuk Asyraf Wajdi Dusuki kerana masih berpolitik seperti tahun 1950-an, sehingga gagal menarik orang muda menyertai parti itu.

Pada masa sama, beliau turut membidas Puteri UMNO yang katanya sekadar menjadi bahan dekorasi dan menghiasi majlis tertentu sahaja.

Bekas Ahli Parlimen Pasir Salak itu berkata UMNO tidak boleh pergi lebih jauh sekiranya kepimpinan, termasuk sayap Wanita, Pemuda dan Puteri, tidak berubah.

“Masalah orang muda, apa yang Puteri dan Pemuda buat? Ada menambah ahli yang nak menyertai UMNO?

“Puteri pula sekadar jadi dekorasi, bahan hiasan dan pergi ke majlis-majlis sahaja?

“Pemuda pun begitu juga, cakap berdegar. Ketuanya, Datuk Asyraf Wajdi pun berpolitik seperti tahun 1950-an dahulu, main bola, main futsal.

“Apa pendekatan baharu kepada golongan muda? Tidak ada,” katanya dalam temu bual bersama Utusan hari ini.

Mengenai penggantungan keahlian beliau selama enam tahun, Tajuddin berkata beliau akan mencari jalan untuk aktif semula di dalam parti itu.

“Saya akan cari jalan supaya saya kembali menjadi ahli UMNO yang aktif. Jangankan enam tahun, enam bulan pun saya takkan tunggu (daripada dibiarkan digantung keahlian).

“Tetapi mungkin pada waktu itu, tindakan saya agak keras sikit. Untuk setakat ini, saya akan tunggu sampai pemilihan,” katanya.

Beliau juga turut mengesyaki ada pihak dalam parti yang ‘mencucuk’ Presiden UMNO Datuk Seri Ahmad Zahid Hamidi untuk mengambil tindakan terhadapnya.

“Masalahnya mungkin Presiden terpengaruh dan mendengar orang yang suka ‘mencucuk.’ Siapa yang ‘cucuk’, biasanya ada kepentingan diri, mungkin di peringkat bahagian atau di peringkat nasional,” katanya.


KDN persoal tindakan UNHCR keluar kad pelarian sewenang-wenang

Kementerian Dalam Negeri (KDN) mempersoalkan tindakan Suruhanjaya Tinggi Pertubuhan Bangsa-Bangsa Bersatu mengenai Pelarian (UNHCR) memberikan kad pengesahan pelarian kepada beberapa individu warga Indonesia.

Menterinya Datuk Seri Hamzah Zainuddin berkata menerusi operasi penguatkuasaan, pihaknya berjaya mengesan beberapa warga Indonesia yang didapati mempunyai memiliki kad pelarian yang dikeluarkan UNHCR.

“Macam mana UNCHR mengeluarkan kad sewenang-wenangnya.

“Sehinggakan dengan ada kad ini, seolah-olah sah untuk mereka tinggal dalam negara,” katanya pada sidang media selepas Operasi Penguatkuasaan Imigresen bersama Menteri Dalam Negeri di Pasar Besar Meru, di Kapar, Selangor, malam tadi.

Operasi malam tadi menyaksikan daripada 704 warga asing yang diperiksa, 51 pendatang ditahan atas pelbagai kesalahan berkaitan imigresen.

Sementara itu, mengulas kegagalan sistem di Pejabat Imigresen Kelana Jaya yang dilaporkan sebuah portal hari ini, Hamzah berkata ia bukan sahaja berlaku di pejabat berkenaan tetapi juga di pejabat imigresen di tempat lain.

“Saya nak maklumkan kepada semua sebenarnya kita gunakan ini (dalam talian) adalah sistem yang lama. Maka sudah tentulah sistem lama dah terlampau ramai, dia ada ‘jammed’ sedikit.

“Sebab itu kita telah pun ‘award’ kepada satu syarikat sistem yang baharu dan mereka sedang jalan (proses itu) dan insya-Allah tahun 2024 siap semuanya, kita boleh guna sistem yang lebih canggih dan bagus,” katanya.

Sementara itu, beliau berkata pihak berkuasa akan terus memburu 60 pelarian etnik Rohingya yang lolos dari Depot Tahanan Sementara Imigresen Relau, Kedah melalui operasi besar-besaran di seluruh negara.

Hamzah berkata Jabatan Imigresen diarahkan untuk terus mengadakan operasi sedemikian di lokasi dan penempatan warga Rohingya seperti di pasar borong.

Katanya, KDN tidak akan berdiam diri dan membiarkan mereka terlepas serta bebas di dalam negara ini.

“Ini (operasi) akan memberi peringatan kepada rakan mereka supaya tidak sewenang-wenangnya melindungi 60 pelarian itu. Adalah menjadi satu kesalahan sekiranya mereka ini dilindungi,” katanya.

Pada 20 April lalu, seramai 528 pelarian Rohingya melarikan diri dari depot tahanan sementara berkenaan selepas memecahkan pintu blok dan jeriji penghadang dalam kejadian kira-kira jam 4.30 pagi.


PAS kena bijak buat perkiraan sebelum tukar jajaran politik: Ahmad

PAS digesa membuat perkiraan politik bijak dan mengkaji secara tajam terlebih dahulu sebelum membuat sebarang keputusan sama ada menukar jajaran politik mereka atau kekal bersama Muafakat Nasional (MN).

Gesaan tersebut dinyatakan Setiausaha Agung UMNO, Datuk Seri Ahmad Maslan yang mahu PAS melihat senario politik semasa dan kedudukan kerusi yang mereka berpeluang menang sebelum sebarang ketetapan dibuat oleh parti Islam tersebut dalam menentukan hala tuju politik mereka.

“Saya kira PAS akan buat keputusan bijak berdasarkan angka kajian politik. Sebagai contoh, Bersatu ada enam kerusi (asal Parlimen). Sebanyak 10 kerusi mereka (datangnya) daripada PKR campur tiga (wakil rakyat lompat parti). Mereka tidak masuk PN (Perikatan Nasional) pun, cuma menyokong sahaja.

“Sebanyak 15 kerusi Parlimen Bersatu pula berasal daripada kerusi UMNO. PAS mesti buat kajian ini. 15 kerusi itu kami mahu semula. Jadi tinggal berapa (kerusi Parlimen Bersatu)? Enam (kerusi asal) campur 10 (kerusi bekas ahli Parlimen PKR yang keluar parti),” kata Ahmad yang dipetik berkata dalam Sinar Harian.

Ahmad kemudiaan mempersoalkan peluang untuk Bersatu memenangi semula 10 kerusi mereka sebelum ini semasa bersama dalam gabungan Pakatan Harapan memandangkan sokongan mereka peroleh adalah daripada pengundi kaum Cina dan bukannya daripada kaum Melayu ketika itu.

“Sepuluh kerusi itu boleh menang lagi ke? Sepuluh kerusi itu menang kerana sokongan masyarakat Cina ketika mereka berada dalam PH. Jadi Bersatu tinggal berapa? Enam agaknya? UMNO 55, tentu PAS tahu angka-angka ini,” katanya lagi.

Menurutnya lagi, PAS sudah semestinya bijak dalam membaca angka-angka ini sebelum mereka membuat sebarang keputusan untuk sama ada kekal bersama MN atau PN.

“Jadi tentunya Pas bijak membaca angka-angka ini. Ramai orang bijak pandai dalam Pas, sudah tentu mereka membuat perkiraan politik yang tajam dalam membuat keputusan,” katanya.


Banglo di Sik milik abang saya, seorang penyelam dasar laut : Sanusi

Menteri Besar Kedah, Datuk Seri Muhammad Sanusi Md Nor menegaskan banglo di Sik yang ditularkan di media sosial dan dikaitkan dengannya adalah milik abangnya, yang bekerja sebagai penyelam dasar laut.

Ketua Pengarah Pilihan Raya Perikatan Nasional (PN) itu berkata gambar itu disebarkan dengan mengatakan dirinya sebagai pemilik banglo tersebut hanyalah fitnah yang bertujuan memburukkannya menjelang PRN, bulan depan.

“Foto sebuah banglo di Sik lengkap dengan imej google map yang cuba digambarkan ada kaitan dengan saya itu tidak benar dan fitnah semata-mata.

“Pemfitnah-pemfitnah ini bekerja keras menjelang PRN untuk mempengaruhi orang ramai percaya saya kini hidup kaya raya hingga mampu membina rumah seperti itu. Rumah itu bukan milik saya, saya tidak ada wang untuk bina rumah itu walau satu sen.

“Ia milik abang saya dan adakah kerana dia abang saya, dia tidak boleh bina rumah besar walaupun dia ada duit dan mampu untuk bina rumah seperti itu?,” katanya dalam satu kenyataan media, hari ini.

Beliau turut melahirkan rasa kesal dan sedih apabila hasil kerja keras abangnya yang terpaksa meninggalkan isteri serta anak berbulan-bulan untuk bekerja dipolitikkan.

“Dia kumpul duit setelah berpuluh tahun kerja mempertaruhkan nyawa dalam keadaan begitu bahaya untuk memberikan sedikit kegembiraan kepada ahli keluarga, adakah salah?

“Pemilik rumah itu bukan orang politik. Dia tidak ada kena mengena dengan politik atau pilihan raya. Mengapa jadikan dia mangsa seolah-olah rumah itu dibina dengan duit haram sedangkan dia telah lama bekerja keras mencari rezeki hasil titik peluhnya sendiri.

“Sebagai adik, saya tahu abang saya sudah lama bekerja keras untuk membahagiakan keluarganya. Amat menyedihkan tatkala sampai masa untuk mereka mengecap sedikit kegembiraan dapat masuk rumah yang baru siap, ada pula orang yang dengki dan sakit hati hingga tergamak menjaja fitnah konon rumah itu bukan milik mereka,” katanya.

Beliau yang menyifatkan penyebar fitnah tersebut seperti lalat penghurung tahi berkata mereka perlu bersedia untuk menjawab di dunia dan akhirat atas dosa yang telah disebarkan.

Terdahulu, tular di media sosial gambar sebuah banglo bernilai RM7.8 juta di Sik dan gambar lokasi di Google Maps yang dikaitkan dengan Sanusi.


UMNO kena utamakan perpaduan rakyat: Hashim Jasin

PAS mengingatkan UMNO supaya mengutamakan perpaduan rakyat Malaysia terlebih dahulu dan menghentikan perpecahan di kalangan parti Melayu.

Mursyidul Am PAS, Datuk Hashim Jasin berkata, perkara paling utama bagi rakyat Malaysia terutama umat Islam dan Melayu tanpa mengira fahaman politik ialah perpaduan.

“PAS tetap konsisten memastikan agenda penyatuan ummah,” katanya mengulas keputusan Majlis Tertinggi (MT) UMNO tetap akan memutuskan kerjasama dengan Bersatu dan kerajaan Perikatan Nasional (PN) sehingga darurat berakhir Ogos 2021.

Hashim melihat kesepakatan parti Melayu membabitkan PAS, Bersatu dan UMNO amat penting bagi menghadapi Pilihan Raya Umum Ke-15 (PRU15) akan datang.

Sehubungan itu, katanya, PAS sentiasa istiqamah memastikan ketiga-tiga parti politik terbabit bersatu walaupun ada halangan.

“Kita tidak akan putus asa memastikan perkara tersebut kerana kita belum nampak jalan lain untuk mententeramkan kehidupan rakyat di negara yang berbilang kaum ini,” katanya dalam kenyataan hari ini.

Cukuplah pengalaman sebelum ini apabila berlaku perpecahan, sekarang sudah tiba masanya untuk kita bersatu dengan mengambil keberkatan bulan Ramadan, katanya.


Dua peluru jelajah dilancar lagi Korea Utara

Dua peluru berpandu jelajah dilancar Korea Utara hari ini bertujuan menunjukkan kekuatan ketenteraannya.

Langkah terbaharu Korea Utara dilihat sengaja mencabar tawaran Amerika Syarikat (AS) untuk berunding.

“Korea Utara melancarkan dua objek yang disyaki sebagai peluru berpandu jelajah,” kata Ketua Turus Bersama Korea Selatan dalam satu kenyataan, menurut laporan agensi AFP.

Kali terakhir Korea Utara melaksanakan jumlah ujian senjata sebanyak itu adalah pada 2019, selepas rundingan berprofil tinggi antara Kim Jong Un dan Donald Trump, menemui kegagalan.

Tahun ini, Pyongyang melaksanakan sejumlah ujian senjata termasuk peluru berpandu hipersonik, selepas Jong Un kembali menyatakan komitmen ke arah pemodenan ketenteraan dalam satu ucapan penting bagi partinya, Disember tahun lalu.

Washington bertindak balas dengan mengenakan sekatan baharu, menyebabkan Pyongyang menggandakan ujian senjatanya dan memberi bayangan mungkin menamatkan moratorium ujian nuklear dan peluru berpandu jarak jauh.

Peluru berpandu jelajah tidak dilarang dalam sekatan Pertubuhan Bangsa-Bangsa Bersatu (PBB) yang dikenakan terhadap Korea Utara ketika ini, dan Seoul kebiasaannya tidak melaporkan pelancaran seumpamanya pada masa sebenar, berbanding ujian peluru berpandu balistik.

Kali terakhir Korea Utara diketahui menjalankan ujian peluru berpandu jelajah adalah pada September tahun lalu.

Seorang pegawai tentera Korea Selatan memberitahu agensi berita Yonhap bahawa ‘sekiranya peluru berpandu itu dilancarkan ke arah selatan, sistem pengesanan dan pintasan Korea Selatan tidak berdepan masalah untuk mengatasinya’.

Profesor di Universiti Kajian Korea Utara, Yang Moo-jin, melihat ujian terkini Pyongyang itu dilihat sebagai provokasi terhadap pentadbiran Presiden AS, Joe Biden, yang menawarkan rundingan ‘tanpa syarat’, namun tiada sebarang komunikasi peringkat tinggi yang bermakna sepanjang tahun lalu.

“Korea Utara dilihat mahu menguji reaksi Washington, di samping menunjukkan keberadaannya di peringkat global,” katanya.


Citigroup pecat pekerja enggan terima vaksin selepas 14 Januari

Kakitangan Citigroup di Amerika Syarikat (AS) yang belum mengambil vaksin Covid-19 selewat-lewatnya 14 Januari akan diberi cuti tanpa gaji dan dipecat pada akhir bulan, melainkan mereka diberikan pengecualian, kata sumber yang mengetahui perkara itu pada Jumaat.

Bank AS itu mengumumkan rancangannya untuk mengenakan peraturan vaksinasi baharu pada Oktober lalu dan kini menjadi institusi pertama di Wall Street yang mewajibkan sutikan vaksin Covid-19 dalam kalangan kakitangannya.

Langkahnya dilakukan ketika industri kewangan bergelut dengan cara membawa pekerja mereka kembali ke pejabat dengan selamat dan meneruskan perniagaan seperti biasa, ketika varian Omicron menular dengan pantas.

Bank Wall Street utama lain, termasuk Goldman Sachs & Co, Morgan Stanley dan JPMorgan Chase & Co, telah mengarahkan kakitangan yang tidak divaksinasi untuk bekerja dari rumah, tetapi masih belum ada yang bertindak sehingga memecat mereka.

Walaupun Citigroup adalah bank Wall Street pertama yang mewajibkan vaksinasi, sesetengah syarikat utama di AS telah memperkenalkan dasar “tiada suntikan, tiada kerja”, termasuk Google dan United Airlines, dengan tahap ketegasan yang berbeza-beza.

Lebih 90 peratus pekerja Citigroup telah menerima suntikan vaksin Covid-19 setakat ini dan angka itu terus meningkat, kata sumber itu, sambil menambah bahawa arahan mewajibkan vaksinasi berbeza utuk kakitangan peringkat cawangan bank.

Ketika mengumumkan dasarnya, Citigroup juga berkata ia akan menilai pengecualian atas alasan agama atau perubatan, atau sebarang sebab lain mengikut undang-undang negeri atau tempatan, berdasarkan kes demi kes.

Bank itu berkata, ia mematuhi dasar pentadbiran Presiden AS Joe Biden yang memerlukan semua pekerja yang menyokong kontrak kerajaan diberi vaksin sepenuhnya, kerana kerajaan adalah pelanggan yang “besar dan penting”. – Reuters


Kerajaan sedia RM35j geran kepada PBT laksana bandar rendah karbon

Kerajaan memperuntukkan RM35 juta sebagai Geran Pemangkin Bandar Rendah Karbon (GeRAK) sebagai galakan kepada pihak berkuasa tempatan (PBT) melaksanakan inisiatif bandar rendah karbon (LCCF) berimpak tinggi.

Perdana Menteri Tan Sri Muhyiddin Yassin berkata keutamaan diberikan kepada PBT yang sudah melaksanakan program LCCF serta menyertai program Low Carbon Cities 2030 Challenge (LCC2030C) pada peringkat kategori Zon Rendah Karbon.

Beliau berkata Pelan Induk LCCF yang dilancarkan hari ini memberi panduan lengkap kepada kerajaan negeri dan PBT dalam membangunkan bandar rendah karbon di kawasan pentadbiran masing-masing.

“Pelan itu bagi memperkukuh kerangka pelaksanaan inisiatif rendah karbon dengan lebih sistematik serta mencapai sasaran pengurangan karbon yang jelas.

“Ini adalah sokongan dan suntikan dana diberikan kepada PBT untuk memacu tindakan perubahan iklim di peringkat PBT dan akar umbi,” katanya pada Persidangan Bandar Rendah Karbon Malaysia (MyL3C) dan pelancaran Pelan itu secara maya, hari ini.

Teks ucapan beliau dibacakan Menteri Alam Sekitar dan Air, Datuk Seri Tuan Ibrahim Tuan Man.

Sehubungan itu, Perdana Menteri menyeru agar pihak berkepentingan, terutama PBT menyambut baik usaha kerajaan dan memberikan kerjasama serta komitmen jitu dan berterusan kepada Kementerian Alam Sekitar dan Air dalam melaksanakan transformasi ke arah bandar rendah karbon yang dibawa melalui Pelan ini.

“Saya amat yakin inisiatif ke arah bandar-bandar rendah karbon di Malaysia boleh dilaksanakan dengan lebih berkesan menggunakan pendekatan bersepadu dan sistematik,” katanya.

Perdana Menteri berkata, berdasarkan kajian Global Commission on the Economy and Climate, analisis peringkat bandar terkini berkaitan kes ekonomi bagi tindakan rendah karbon menunjukkan bahawa langkah bandar rendah karbon mewakili peluang ekonomi berjumlah AS$16.6 trilion di seluruh dunia.

Katanya, ia berdasarkan hanya kepada penjimatan tenaga yang boleh diperoleh daripada pelaburan rendah karbon.


Akrab dengan Zahid, Anwar diibarat bergayut di ranting yang patah

Tindak-tanduk Perdana Menteri, Datuk Seri Anwar Ibrahim kebelakangan ini dilihat terlalu cenderung ke arah UMNO demi mendapatkan sokongan orang Melayu.

Wakil rakyat kerajaan, Hassan Karim mengibaratkan tindakan Pengerusi Pakatan Harapan (PH) itu seolah-olah belut pulang ke lumpur yang membawa maksud pulang ke tempat asal.

“…Zahid tidak mampu memperjuangkan nasib orang Melayu, apatah lagi untuk melindungi mereka kerana nasib Presiden UMNO itu sekarang di mahkamah pun masih belum pasti. Bebas atau masuk ke penjara – seperti yang sedang dialami oleh bekas perdana menteri dan Presiden UMNO sebelum ini, (Datuk Seri) Najib Razak.

“Persoalan terakhir yang penting, sekiranya Anwar terlalu condong ke arah UMNO untuk mendapat jaminan sokongan Melayu Islam melalui UMNO, tidakkah itu ibarat bergayut di ranting yang patah?

“Jika Anwar semacam taksub kepada UMNO sehingga susuk seperti (Datuk) Lokman Noor Adam pun layak dilantik menjadi jurubicara politik kerajaan perpaduan, lalu tidak hairanlah jika ada orang yang mengingatkan kata pepatah, adakah Perdana Menteri Ke-sepuluh ini seperti ‘belut pulang ke lumpur’?,” katanay dalam satu kenyataan, semalam.

Beliau yang merupakan Ahli Parlimen Pasir Gudang itu berkata demikian bagi mengulas laporan berita berkait kehadiran Anwar ke Perhimpunan Agung UMNO Jumaat depan sebagai tetamu kehormat.

Mengulas soal keakraban Anwar dengan Zahid itu, Ahli Parlimen PKR ini mempertikai panji perjuangan kedua pemimpin tersebut.

“Jika di pihak pembangkang, gandingan (Tan Sri) Muhyiddin Yassin, (Tan Sri) Haji Abdul Hadi Awang dari PAS dan kini ditambah oleh (Tun) Dr Mahathir Mohamad akan mengemukakan naratif nasional mereka iaitu Melayu dan Islam sebagai panji-panji perjuangan mereka, jadi apa pula panji-panji perjuangan Anwar Ibrahim serta Zahid Hamidi dengan pemimpin 19 parti komponen kerajaan perpaduan?

“Mungkinkah naratif nasional kerajaan perpaduan ialah Malaysia Madani? Kalau jawapannya ya, maka dari segi politik adakah falsafah Malaysia Madani dapat memberi saingan kepada naratif Melayu Islam yang dibawa oleh Perikatan Nasional (PN) dan mungkin ditambah perisanya dengan Proklamasi Orang Melayu dari Dr Mahathir Mohamad?,” soalnya.

Dalam kenyataan sama, Hassan berkata meskipun Anwar sebagai seorang perdana menteri kini lebih popular daripada Muhyiddin mahupun Dr Mahathir namun PH pimpinannya itu masih tidak mempunyai sokongan pengundi Melayu Islam yang cukup tanpa UMNO.


Dulu sembang kencang, sekarang potong peruntukan Ahli Parlimen pula: Rosol

Langkah kerajaan campuran memotong peruntukan pembangunan kepada Ahli Parlimen (MP) dikritik kerana ia bakal menjejaskan perancangan pembangunan dan kemajuan rakyat serta kawasan di Parlimen.

Terdahulu, Perdana Menteri Datuk Seri Anwar Ibrahim mengesahkan kerajaan Pakatan Harapan (PH)-Barisan Nasional (BN) peruntukan untuk MP dikurangkan lebih 65 peratus, daripada RM3.8 juga kepada RM1.3 juta pada tahun ini, malah MP pembangkang juga sebelum ini mendakwa mereka tidak diberi peruntukan sama rata.

MP Hulu Terengganu, Datuk Rosol Wahid, berkata Anwar hanya cakap ‘kencang’ apabila semasa berkempen dalam Pilihan Raya Umum Ke-15 (PRU-15) berjanji macam-macam untuk memberi pertimbangan sama rata kepada semua MP tidak kira sama ada kerajaan atau pembangkang.

“Ia sudah pasti akan menjejaskan pembangunan dan kemajuan kawasan.

“Masalah sekarang adalah beliau (Anwar) sembang kencang kerana apabila beliau jadi kerajaan, apa-apa saja alasan dibuat untuk justifikasikan tindakan beliau itu.

“Dulu cakap macam-macam, nak itulah inilah, termasuk nak agih sama rata. Mengenai pengurangan peruntukan pembangunan kepada Ahli Parlimen pun kita dapat tahu daripada surat khabar (media),” katanya dipetik laporan BH.

Anwar semalam berkata kerajaan akan mengurangkan peruntukan pembangunan kepada MP pada tahun ini sebagai langkah mengawal kewangan negara dan peruntukan pembangunan itu juga akan diberikan secara berperingkat dan akan mempertimbangkan peruntukan tambahan jika ada keperluan mendesak.

Sebelum ini, MP Arau Datuk Seri Shahidan Kassim mendakwa wakil rakyat pembangkang tidak menerima peruntukan sama rata seperti wakil rakyat kerajaan.

“Saya telah mendapat maklumat bahawa semua ahli Parlimen dari kerajaan telah mendapat peruntukan,

“Tetapi hingga ke hari ini tiada peruntukan yang diterima oleh pembangkang terutamanya negeri yang diterajui Perikatan Nasional (PN) seperti Perlis, Kedah, Terengganu dan Kelantan,” katanya sebelum ini.

Shahidan turut meminta supaya peruntukan yang diagihkan kepada MP kerajaan turut diterima MP pembangkang, seiring dengan janji manifesto pilihan raya mereka.

“Saya menuntut hak kami sebagai Ahli Parlimen untuk diagihkan kepada rakyat. Jadi tidak wajar apabila duit kerajaan diedarkan secara tidak adil. Bersesuaian dengan manifesto Pakatan Harapan (PH) iaitu memberi peruntukan sama rata untuk semua Ahli Parlimen,” tagasnya lagi.


Letak jawatan untuk elak PRU kerana Covid-19, tapi PRN pula di Melaka: Muhyiddin

Sepatutnya Pilihan Raya Negeri (PRN) Melaka boleh dielak daripada diadakan kerana penularan Covid-19 masih melanda negara dan akan membahayakan nyawa rakyat, kata Tan Sri Muhyiddin Yassin.

Pengerusi Perikatan Nasional (PN) itu membuat perbandingan semasa tekanan diberikan terhadapnya ketika memegang jawatan Perdana Menteri (PM), ketika itu beliau mempunyai pilihan untuk juga membubarkan Parlimen tetapi sebaliknya mengambil langkah yang lebih bertanggungjawab bagi menjaga keselamatan rakyat Malaysia daripada ancaman Covid-19.

“Kerana sebagai contoh yang telah pun kita tunjukkan di peringkat nasional waktu mana saya berada dengan satu krisis dan terdapat 15 Ahli Parlimen UMNO tidak mahu memberikan sokongan kepada saya sebagai Perdana Menteri.

“Saya memikirkan kalaulah sebegitu dan adalah diperuntukkan di dalam Perlembagaan negara apabila seseorang PM tidak lagi mendapat kepercayaan majoriti Ahli-ahli Parlimen maka saya meletak jawatan.

“Tetapi juga ada diperuntukkan dalam perlembagaan Malaysia bahawa saya boleh juga meminta supaya Yang di-Pertuan Agong membubarkan Parlimen dan dengan itu akan diadakan pilihan raya untuk memilih kerajaan yang baru,” kata beliau semasa berucap di Pentas PRN Melaka yang disiarkan secara atas talian.

Bagaimanapun, Muhyiddin berkata langkah tersebut hanya akan mengundang kemarahan rakyat kerana tindakan sedemikian akan membahayakan nyawa mereka.

“Tetapi saya sedar kalau saya buat begitu saya manusia yang tidak bertanggungjawab kerana negara di waktu saya masih berada di tampuk pentadbiran kerajaan berada dalam situasi yang masih sukar,” katanya lagi.

Dalam pada itu, Muhyiddin menegaskan tidak bersetuju dengan PRN yang terpaksa diadaka kerana perebutan kuasa orang politik di Melaka yang menyebabkan rakyat menjadi mangsa.

“Saya sedar bahawa orang Melaka tidak mahu pilihan raya, bukan setakat itu mereka marah kenapakah keadaan sebegini berlaku di negeri Melaka.

“Sekiranya pemimpin-pemimpin politik di negeri Melaka sedar bahawa Melaka masih berhadapan dengan masalah wabak yang belum dapat kita atasi sepenuhnya walaupun proses vaksinasi sudah mula dilaksanakan secara meluas.

“Saya sedar perkara itu dan saya nak menyatakan di sini awal-awal lagi bahawa Perikatan Nasional (PN) tidak juga mahu melihat pilihan raya ini diadakan,” katanya lagi.

PRN Melaka diadakan setelah berlaku krisis pentadbiran dalam kerajaan negeri apabila empat Ahli Dewan Undangan Negeri (ADUN), termasuk dua daripada UMNO, menarik sokongan kepada kerajaan UMNO negeri pimpinan Ketua Menteri Datuk Seri Sulaiman Md Ali.

Empat ADUN terbabit diketuai Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hassan Baktee (Bebas-Pengkalan Batu); dan Datuk Noor Effandi Ahmad (Bersatu-Telok Mas).

Krisis itu tercetus setelah Idris bersama tiga bekas ADUN tidak puas hati dan mendakwa Pengerusi Perhubungan UMNO Negeri, Datuk Seri Ab Rauf Yusoh yang menjadi Speaker DUN lebih berkuasa daripada Sulaiman, malah KM Melaka itu terpaksa tunduk kepada kehendak Rauf.

Perbalahan menjadi semakin hebat setelah pada satu peringkat, Idris yang juga Ahli Exco negeri ketika itu mendedahkan terdapat pemimpin UMNO Melaka membolot projek ekonomi dan menipu Kerajaan Pusat berkaitan royalti pasir.

Idris mendedahkan, disebabkan perkara tersebut, beliau terpaksa menarik sokongan terhadap Kerajaan Negeri Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.


Kerajaan mansuh subsidi menyeluruh secara berperingkat

Kerajaan secara berperingkat akan memansuhkan sistem subsidi menyeluruh ke arah sistem subsidi bersasar, kata Menteri Ekonomi, Rafizi Ramli.

Beliau berkata, peralihan fasa ke arah sistem subsidi yang disasar memerlukan pembiayaan dan dasar fiskal yang betul.

“Subsidi menyeluruh sudah menjadi ciri dalam ekonomi Malaysia selama beberapa dekad. Bukan perkara mudah untuk cuba perlahan-lahan membawa semua orang untuk menghapuskan sistem subsidi menyeluruh tetapi kerajaan telah melakukannya.

“Saya berasa amat lega kerana kita telah mengambil langkah itu dan teguh bertahan dalam tempoh enam bulan lalu. Bagi subsidi elektrik ia telahpun dilakukan dan seterusnya kita akan beralih kepada subsidi diesel dan petrol.

“Ia juga merupakan satu cabaran untuk mencapai keseimbangan antara pembiayaan dan keupayaan,” katanya, lapor Bernama.

Rafizi berkata demikian pada sesi peringkat menteri mengenai ‘Policies and Pathways for Sustainable Asia’ di persidangan Energy Asia 2023 yang berlangsung di Kuala Lumpur, hari ini.


4 loji Air Selangor beroperasi semula selepas berhenti tugas malam tadi

Pengurusan Air Selangor Sdn Bhd (Air Selangor) memaklumkan empat loji rawatan air (LRA) di Selangor telah beroperasi semula sepenuhnya berikutan penutupan sementara akibat kejadian pencemaran bau di LRA Rantau Panjang.

Empat LRA terbabit ialah Rantau Panjang; LRA1 Sungai Selangor (SSP1); LRA2 Sungai Selangor (SSP2); dan LRA3 Sungai Selangor (SSP3).

Air Selangor berkata berikutan penyambungan semula, bekalan air bersih dan selamat diagihkan secara berperingkat kepada pengguna terjejas mulai 6:30 pagi tadi (Ahad, 12 Februari 2023).

“Pengguna juga boleh melihat senarai kawasan terjejas melalui https://hentitugas.airselangor.com/ dan aplikasi Air Selangor,” kata Air Selangor dalam satu kenyataan di Facebook mereka hari ini.

Pengendali air terbesar di Malaysia berkata tempoh pemulihan bekalan air di kawasan terjejas akan berbeza-beza bergantung kepada jarak dan lokasi premis pengguna.

Air Selangor berkata ia terus menggerakkan bantuan alternatif melalui lori tangki air ke kawasan terjejas, dengan keutamaan diberikan kepada premis kritikal seperti hospital, klinik, pusat dialisis dan rumah pengebumian semasa gangguan bekalan air tidak berjadual ini.

Pengguna boleh merujuk kepada saluran komunikasi rasmi utiliti seperti aplikasi Air Selangor, Facebook, Instagram dan Twitter atau menghubungi Pusat Perhubungan Air Selangor di 15300 untuk maklumat lanjut.

Sehingga jam 10 pagi itu, status pemulihan bekalan air di kawasan-kawasan yang terjejas telah mencapai 31 peratus.

Senarai kawasan-kawasan yang sudah pulih boleh dirujuk dalam media sosial Air Selangor. Tempoh masa pemulihan bekalan air adalah berbeza dari satu kawasan ke kawasan lain bergantung kepada lokasi dan jarak premis pengguna.

Air Selangor berharap agar pengguna yang telah mendapat bekalan air akan menggunakan air secara berhemah bagi memastikan proses pemulihan di kawasan-kawasan yang masih terjejas berjalan lancar seperti yang dijadualkan.


CAAM sahkan pesawat terhempas di Elmina bawa lapan penumpang

Sejumlah enam penumpang dan dua krew penerbangan berada dalam pesawat yang terhempas di Elmina, Shah Alam, Selangor hari ini menurut kenyataan Pihak Berkuasa Penerbangan Awam Malaysia (CAAM).

Ketika mengesahkan kemalangan itu, Ketua Pegawai Eksekutif CAAM Datuk Kapten Norazman Mahmud berkata pesawat jenis Beechcraft Model 390 (Premier 1) dengan nombor pendaftaran N28JV itu, dikendalikan oleh Jetvalet Sdn Bhd, menurut laporan Bernama.

“Pesawat berkenaan telah berlepas dari Lapangan Terbang Antarabangsa Langkawi pada pukul 2:08 petang menuju ke Lapangan Terbang Sultan Abdul Aziz Shah, Subang,” katanya dalam satu kenyataan hari ini.

Norazman berkata hubungan pertama oleh pesawat berkenaan dengan Menara Kawalan Trafik Udara Subang, ialah pada pukul 2:47 petang dan kebenaran mendarat telah diberikan pada pukul 2:48 petang.

“Pada pukul 2:51 petang, Menara Kawalan Trafik Udara Subang telah melihat asap dari lokasi nahas, namun tiada panggilan kecemasan dibuat oleh pesawat tersebut,” katanya dan menambah Pusat Koordinasi Menyelamat Aeronautik Kuala Lumpur (KL ARCC), telah
diaktifkan bagi melaksanakan misi mencari dan menyelamat.

Norazman berkata siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan mengikut Bahagian XXVI Peraturan-peraturan Penerbangan Awam 2016.

Gambar dan video di kawasan kemalangan berhampiran kawasan kediaman itu, telah viral di media sosial.


Lembah Klang bakal kembali jadi ‘hotspots’ Covid-19, kes melonjak

Lembah Klang bakal mengulangi status sebagai ‘hotspots’ Covid-19 di negara ini jika kes harian, terutama di Selangor, menyaksikan ianya kekal melonjak.

Dalam tempoh 24 jam sehingga 12 tengah hari tadi, Lembah Klang yang merangkumi Selangor, Kuala Lumpur serta Putrajaya, menyumbang 1,739 kes baharu Covid-19.

Dalam tempoh itu Selangor merekodkan jumlah tertinggi nasional sebanyak 1,401 kes berbanding 1,328 kes semalam, manakala Kuala Lumpur mencatat 309 kes berbanding 299 semalam, dan Putrajaya 29 kes baharu (44 semalam).

Sementara itu berdasarkan maklumat Kementerian Kesihatan (KKM) menerusi laman sesawang COVIDNOW, kumulatif kes positif di Lembah Klang sejak awal tahun lalu hingga hari ini adalah sebanyak 910,442 kes. Sehingga semalam, seramai 881,783 pesakit dilaporkan telah sembuh.

Sehingga semalam, terdapat 18,364 kes aktif di Lembah Klang, dengan 15,309 pesakit menjalani kuarantin di rumah, 1,626 ditempatkan di PKRC, 1,315 dirawat di hospital dan 114 pesakit dimasukkan ke unit rawatan rapi dengan 73 daripadanya memerlukan alat bantuan pernafasan.

Sehingga semalam, Lembah Klang mencatat 12,165 kematian, termasuk 2,711 pesakit yang meninggal dunia sebelum dibawa ke hospital atau brought in death (BID).

Sementara itu, selain Selangor dan Kuala Lumpur yang merekodkan peningkatan kes hari ini, Sabah, Sarawak dan Terengganu turut merekodkan pertambahan jangkitan baharu.

Sabah merekodkan 650 kes baharu hari ini berbanding 589 semalam, diikuti Sarawak (646 kes baharu, 566 semalam); dan Terengganu (266 kes baharu, 251 semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata hanya dua kluster baharu dikesan dalam tempoh 24 jam sehingga 12 tengah hari tadi, menjadikan keseluruhannya 5,765 kluster dengan 5,327 telah ditamatkan dan 438 lagi masih aktif.

Menurutnya, dua kluster yang dikesan itu membabitkan kumpulan berisiko tinggi di Jalan Puncak Iskandar, Perak Tengah dengan seramai tujuh individu daripada 40 saringan disahkan positif.

Sementara satu lagi iaitu kluster tempat kerja iaitu Kluster Industri Batu Berendam 2 yang menular di tiga daerah membabitkan Alor Gajah, Jasin dan Melaka Tengah dengan 148 individu daripada 370 yang disaring, dijangkiti Covid-19.

Beliau juga memaklumkan daripada keseluruhan 5,854 kes baharu hari ini, 79 pesakit atau 1.3 peratus melibatkan kategori 3, 4 dan 5, manakala 5,775 pesakit atau 98.7 peratus lagi adalah pesakit kategori 1 dan 2.


Ada kata pemimpin DAP sakit mental: UMNO bidas Ramasamy

Penyokong tegar Datuk Seri Ahmad Zahid Hamidi hari ini membalas lagi kritikan terhadap Presiden UMNO itu sambil mendakwa ada tuduhan mengatakan Timbalan Pengerusi DAP Pulau Pinang, P Ramasamy, ‘sakit mental’.

Ahli Majlis Tertinggi (MT) dilantik, Datuk Puad Zarkashi pula menggesa Ramasamy ‘melihat cermin’ dahulu setelah dia melabelkan Zahid sebagai ‘pemimpin paling tercemar’ dalam UMNO.

Menurutnya Timbalan Ketua Menteri II Pulau Pinang itu sendiri adalah “beban” kepada DAP.

“Ramasamy dakwa Zahid beban pada UMNO. Dia lupa dirinya adalah beban kepada DAP. Sebab itu DAP Putrajaya desak Ramasamy dikenakan tindakan disiplin,” katanya dalam kenyataan hari ini (16 Januari 2023).

Semalam, Ramasamy dalam kenyataannya menyifatkan Zahid sebagai liabiliti kepada bukan sahaja terhadap UMNO, tetapi juga Pakatan Harapan (PH) dan kerajaan pimpinan Datuk Seri Anwar Ibrahim.

Bekas Ahli Jawatankuasa Eksekutif Pusat (CEC) DAP, itu membidas keputusan UMNO enggan membenarkan pertandingan jawatan presiden dan timbalan presiden yang menjadikan Zahid kekal menerajui parti itu, tetapi akan menjadi ‘duri dalam daging’ kepada PH dan kerajaan Anwar.

Beliau juga menyifatkan Timbalan Perdana Menteri daripada UMNO itu sebagai ‘albatross’ atau ‘pembawa masalah yang menjadi penghalang’ yang bukan sahaja melingkari leher UMNO, tetapi juga PH.

Ramasamy juga berkata UMNO telah kehilangan sokongan majoriti pengundi Melayu pada Pilihan Raya Umum Ke-15 kerana beberapa pertuduhan rasuah terhadap Zahid.

Mengulas lanjut, Puad berkata pemimpin DAP itu adalah antara individu di negara ini yang menjulang perjuangan keganasan Harimau Pembebasan Tamil Eelam (LTTE) – pertubuhan yang diketagorikan sebagai pengganas.

“Dia marah kenapa seorang sahaja Menteri India dalam Kabinet Anwar Ibrahim. Dia tuduh Dr Zakir Naik sebagai “Syaitan”. Dia menjulang perjuangan keganasan LTTE.

“Lebih teruk dia tuduh kes tiga anak Loh Siew Hong yang memeluk agama Islam di Perlis sebagai penculikan. Ada tuduhan, Ramasamy sakit mental,” kata Puad lagi.


Kajian MIER unjur keadaan perniagaan negara bertambah baik

Institut Penyelidikan Ekonomi Malaysia (MIER) mengunjurkan keadaan perniagaan negara semakin pulih selepas beberapa usaha proaktif kerajaan mula menampakkan keberkesanan, malahan Indeks Keadaan Perniagaan (BCI) Malaysia meningkat 28.8 mata tahun ke tahun kepada 111.8 mata pada suku pertama berakhir Mac 2021.

Menurut MIER, indeks tersebut membuktikan pengilang telah meraih kembali keyakinan mereka sejak penularan COVID-19 pada suku pertama 2020.

Peningkatan tersebut turut dipacu pemulihan ekonomi domestik dan global, pelancaran Program Imunisasi COVID-19 Kebangsaan dan penyediaan pakej rangsangan ekonomi kepada pengilang.

Berasaskan suku ke suku, MIER berkata BCI susut 3.6 mata kepada 111.8 mata, disebabkan penurunan jualan susulan pengurangan tempahan domestik dan luaran, serta penurunan pengeluaran akibat permintaan yang rendah daripada sumber tempatan dan asing.

“Meskipun berlaku kemerosotan indeks, sentimen perniagaan adalah melebihi paras ambang (daripada 100 mata) untuk dua suku berturut-turut,” katanya dalam Laporan Kaji Selidik Keadaan Perniagaan bagi suku pertama 2021 yang dikeluarkan hari ini.

MIER berkata sub-indeks komponen jualan pembuatan BCI susut 4.85 mata suku ke suku kepada 54.5 mata namun meningkat 8.3 mata tahun ke tahun, menunjukkan jualan pembuatan yang telah mendapat semula momentum.

Bagi tempahan domestik, laporan itu menyatakan bahawa sub-indeks susut 18.4 mata suku ke suku kepada 47.7 mata namun 6.0 mata lebih tinggi berbanding tahun sebelumnya.

Dari segi tempahan eksport, MIER berkata sub-indeks susut 3.2 mata suku ke suku kepada 57.5 mata namun meningkat 11.3 mata berasaskan tahun ke tahun.

MIER berkata Indeks Pelaburan Modal menokok 3.7 mata suku ke suku kepada 67.5 pada suku pertama 2021 dan meningkat ketara sebanyak 21.3 mata tahun ke tahun, menunjukkan perbelanjaan pelaburan yang telah pulih.

Menurut laporan itu, keadaan pekerjaan telah meningkat ketara suku ke suku dengan 32 peratus syarikat melaporkan tenaga kerja mereka telah bertambah berbanding 28 peratus pada suku terdahulu.

Menurutnya, hanya empat peratus majikan melaporkan pengurangan pekerjaan pada suku pertama 2021, penurunan yang ketara sebanyak 27 peratus suku ke suku.

Kos upah turut meningkat sedikit pada suku pertama 2021 memandangkan 36 peratus responden daripada 1,000 organisasi perniagaan melaporkan peningkatan upah berbanding 31 peratus pada suku sebelumnya.

“Harga jualan domestik kekal stabil dengan 73 peratus daripada pengilang melaporkan harga yang tidak berubah pada suku pertama 2021,” katanya.

Pada masa depan, MIER berkata keadaan perniagaan dijangka meningkat pada tiga bulan akan datang, disokong oleh Indeks Jangkaan (EI) yang lebih kukuh yang meningkat 10.7 mata suku ke suku kepada 120.6 mata pada suku pertama 2021.

Ia mengaitkan pergerakan meningkat dalam EI itu dengan jangkaan pengeluaran kukuh yang naik 4.0 mata daripada suku sebelumnya serta jualan eksport yang dijangka lebih baik yang melonjak 6.7 mata daripada suku kedua 2020.


MetMalaysia keluar nasihat lekukan tropika, kelajuan angin 60km/j

Jabatan Meteorologi Malaysia (MetMalaysia) mengeluarkan Nasihat Lekukan Tropika yang dikesan pada Latitud 17.4 Utara dan Longitud 98.0 Timur, kira-kira 474 kilometer (km) dari barat laut Bangkok, Thailand.

MetMalaysia dalam kenyataan yang dikeluarkan pagi ini memaklumkan ribut itu bergerak ke arah utara timur laut dengan kelajuan 7 km sejam (km/j) dengan kelajuan angin maksimum 60km/j.

Menurut MetMalaysia, jarak lekukan tropika itu dengan bandar terdekat ialah kira-kira 1,243 km dari utara Pulau Langkawi, Kedah dan tiada kesan signifikan terhadap Malaysia

Lekukan Tropika adalah satu sistem terdiri daripada awan dan ribut petir yang berputar dengan kelajuan angin maksimum 63km/j

Ia adalah siklon tropika iaitu ribut ganas yang berputar dan berdiameter beberapa ratus kilometer yang terbentuk di perairan tropika. Melalui satelit, ia dilihat seperti satu sistem gegelung ketat penuh kuasa dengan jalur awannya melingkar keluar.

Bagi siklon tropika matang, wujud satu kawasan di pusatnya dikenali mata yang udaranya secara relatif adalah tenang dengan sedikit awan. Kawasan ini dikenali sebagai mata bagi siklon tropika.


Pengambilan tanah Kampung Sungai Baru KL diteruskan

Pejabat Pengarah Tanah dan Galian Wilayah Persekutuan bersetuju pengambilan tanah bagi pembangunan semula Kampung Sungai Baru, Kampung Bharu, di ibu negara diteruskan, kerana proses tersebut telah dilaksanakan dengan sempurna dan majoriti penduduk bersetuju.

Pengarah Tanah dan Galian Wilayah Persekutuan Datuk Muhammad Yasir Yahya berkata projek pembangunan semula itu telah mendapat persetujuan sebahagian besar penduduk kawasan terbabit dan perjanjian usahasama telah ditandatangani antara 192 petak rumah pangsa dan 27 unit rumah teres dengan pemaju.

“Setakat ini, pengambilan tanah telah sempurna dilaksanakan terhadap 72 petak rumah pangsa bagi tujuan pembangunan semula. Pengambilan tanah juga dilaksanakan ke atas pemilik tanah yang tidak menandatangani usaha sama dengan pemaju.

“Hanya berbaki 37 unit rumah teres sahaja lagi yang masih belum dilaksanakan siasatan,” katanya menurut Bernama.

Beliau berkata urusan pengambilan tanah adalah berlandaskan peruntukan undang-undang yang jelas, maka pampasan yang mencukupi telah diguna pakai berdasarkan nilai yang diberikan oleh Jabatan Penilaian dan Perkhidmatan Hartanah (JPPH).

“Namun begitu, pihak yang terkilan terhadap nilai pampasan ini masih boleh merayu kepada mahkamah dan mahkamah akan menilai semula pampasan bersesuaian kepada perayu,” katanya.

Dalam pada itu, Muhammad Yasir berkata Menteri Wilayah Persekutuan Datuk Seri Shahidan Kassim akan mengadakan pertemuan dengan penduduk terlibat bagi memberi penerangan untuk membolehkan semua yang terlibat dalam situasi menang-menang.

Sementara itu, dalam kenyataan berasingan, Perbadanan Pembangunan Kampong Bharu (PKB) memaklumkan jumlah unit yang telah menyelesaikan proses perolehan tanah dan bersedia untuk pembangunan telah bertambah kepada 291 unit berbanding 219 (27 lot teres dan 192 flat).

Jumlah itu bertambah setelah penyampaian notis Borang K (Permohonan Supaya Bantahan Dirujukkan Kepada Mahkamah) Akta Pengambilan Tanah 1960 oleh Jabatan Ketua Pengarah Tanah dan Galian Wilayah Persekutuan Kuala Lumpur (JKPTG WPKL).

“Ia membabitkan 264 unit flat dan 27 lot teres bersamaan 88.72 peratus. Pertambahan peratus tersebut melibatkan 72 unit flat setelah borang K dikeluarkan manakala baki 37 lot teres (11.28 peratus), sesi siasatan pengambilan tanah masih lagi ditangguhkan dan belum diserahkan. Perolehan tanah bagi lot teres ini masih belum selesai,” menurut kenyataan itu.

Mengenai dakwaan daripada Jawatankuasa Bertindak Pemilik Rumah Teres dan Flat Sungai Baru yang menyatakan PKB sengaja ‘mendiamkan’ sejumlah 34 pemilik lot teres lain di Sungai Baru, ia adalah tidak benar dan mengelirukan orang ramai.

“Ingin dijelaskan status 34 lot teres (32 lot teres milik individu dan dua lot teres yang terlibat dengan pengambilan tanah untuk jajaran Projek Sistem Kedua Transit Aliran Ringan (LRT) untuk Kuala Lumpur-Jajaran Pasar Seni ke Jalan Damai) adalah tidak terlibat dengan projek pembangunan semula di kawasan Sungai Baru, di sini,” katanya.


Wan Saiful tanding di Jerlun, Lembah Pantai? Laporan

Ketua Penerangan Bersatu Datuk Wan Saiful Wan Jan dilapor bakal dicalonkan mewakili parti bertanding di Parlimen Lembah Pantai atau Jerlun pada Pilihan Raya Umum Ke-15 (PRU-15) walaupun sebelum ini disebut-sebut akan bertanding di Kubang Pasu.

FMT memetik sumber dalaman parti mendakwa pencalonan Wan Saiful dibuat ketua bahagian Bersatu kedua-dua kawasan berkenaan selepas dikatakan mempunyai peluang cerah untuk menang jika bertanding antara dua kerusi itu.

“Bila dekat Pilihan Raya Umum (PRU)…pembahagian kerusi itu berlaku pantas dan tidak semestinya buat kempen dekat kawasan dia (Kubang Pasu), akan dapat kerusi itu…ada beberapa ketua bahagian (Bersatu) mencalonkan Wan Saiful untuk bertanding di Jerlun dan Lembah Pantai,” sumber itu dipetik sebagai berkata.

PKR mengekalkan kerusi di Lembah Pantai yang dimenangi sejak 2008 menerusi calonnya, Fahmi Fadzil dengan majoriti 5,598 undi pada PRU-14.

Datuk Seri Mukhriz Mahathir yang mewakili Bersatu memenangi kerusi Parlimen Jerlun, menewaskan calon Barisan Nasional (BN), Othman Aziz dan PAS, Abd Ghani Ahmad, dengan majoriti 5,866 pada PRU-14. Namun kini, Mukhriz telah menyertai parti Pejuang dan berkemungkinan mahu mempertahankan kerusi Jerlun pada PRU-15.

Sumber itu dilaporkan berkata peluang Wan Saiful memenangi satu daripada dua kerusi berkenaan berdasarkan rekod pencapaian terbaik ketika menerajui PTPTN, di samping menyumbang idea dari segi tadbir urus baik ketika berada dalam IDEAS.

Selain itu katanya, tahap sokongan Pejuang di Jerlun dan Fahmi yang mewakili PKR merosot berdasarkan kajian dibuat.

“Mukhriz mungkin pertahan kerusi dia di Jerlun atau pindah ke Kubang Pasu. Berdasarkan kepada kajian dalaman Bersatu, sokongan terhadap Pejuang kurang dan aura anak kepada bekas Perdana Menteri Tun Dr Mahathir Mohamad sudah tidak lagi relevan,” katanya.

Sumber itu berkata pengundi di Jerlun lebih sukakan konsep penyatuan Ummah antara PAS dengan Bersatu di situ.

Sumber itu juga berkata di Lembah Pantai, kajian dibuat menunjukkan rata-rata pengundi mahu memberi peluang kepada parti lain selain PKR yang sudah tiga penggal mewakili mereka di situ.

Menurutnya, ini ditambah lagi dengan penolakan sentimen ideologi kiri yang didakwa Wan Saiful sebelum ini diperjuangkan PKR dalam gabungan PH dipengaruhi ideologi DAP.

Katanya, imej PKR juga merosot sejak kekalahan di Pilihan Raya Negeri (PRN) Melaka dan Johor.

“Sudah tiba masanya pengundi-pengundi di kawasan bandar beralih sokongan kepada perjuangan ‘right centre’, mewakili kuasa politik Melayu,” katanya.

Bagaimanapun, katanya, apa-apa keputusan untuk mencalonkan pemimpin tertakluk kepada keputusan tertinggi parti, dan Wan Saiful sedia bertanding di mana-mana kawasan termasuk dua kerusi itu.


Bajet 2022 bukti kerajaan jaga kebajikan penjawat awam: Cuepacs

Kongres Kesatuan Pekerja-Pekerja Di Dalam Perkhidmatan Awam (Cuepacs) hari ini menzahirkan penghargaan tertinggi kepada kerajaan, atas keprihatinan dan komitmennya untuk terus mendukung penyampaian perkhidmatan awam melalui inisiatif pembaharuan dalam Bajet 2022.

Presidennya Adnan Mat berkata ini jelas menunjukkan kerajaan tetap komited untuk meningkatkan mutu penyampaian perkhidmatan awam, selain terus menjaga kebajikan golongan itu.

“Cuepacs menghargai setiap inisiatif yang menyentuh secara terus penjawat awam seperti Bantuan Khas Kewangan sebanyak RM700, serta gantian cuti rehat yang dinaikkan daripada maksimum 150 hari kepada 160 hari. Cuepacs percaya penjawat awam juga tetap menerima manfaat lain melalui pelbagai inisiatif untuk rakyat dalam Bajet 2022,” katanya lapor Bernama dalam satu kenyataan hari ini.

Katanya kongres itu juga berharap kerajaan bersifat terbuka dalam membuka pintu rundingan dengan warga pekerja terutama dengan kesatuan sekerja yang menjadi suara dalam menyalurkan segala permasalahan yang dihadapi pekerja.

“Cuepacs berharap kerajaan akan terus membuka pintu rundingan bagi membolehkan penambahbaikan dilakukan melibatkan perkhidmatan awam seperti semakan semula Sistem Saraan Malaysia yang telah digunakan oleh perkhidmatan awam sejak November 2002 serta pelaksanaan gaji minimum yang baharu sesuai dengan persekitaran ekonomi semasa negara,” katanya.

Sementara itu, S.Subatra Devi, 33, yang bekerja sebagai jururawat di Hospital Sultanah Aminah di Johor Bahru, menyifatkan bantuan kerajaan sebagai pengiktirafan dan penghargaan kerajaan kepada semua penjawat awam yang gigih menjalankan tugas walaupun berdepan dengan wabak COVID-19, yang telah meragut berpuluh ribu nyawa di negara ini.

Seorang bekas guru di sebuah sekolah di ibu kota yang hanya mahu dikenali sebagai Mohd Zarul, 68, berkata pemberian bantuan kerajaan kepada pesara, dapat membantu meringankan sedikit beban yang dihadapinya ketika ancaman Covid-19.

Ketika membentangkan Bajet 2022 di Dewan Rakyat hari ini, Menteri Kewangan Tengku Datuk Seri Zafrul Tengku Abdul Aziz, mengumumkan Bantuan Khas Kewangan kepada 1.3 juta penjawat awam Gred 56 dan ke bawah sebanyak RM700, manakala seramai satu juta pesara kerajaan pula akan menerima Bantuan Khas Kewangan RM350.

Selain itu, gantian cuti rehat juga dinaikkan daripada maksimum 150 hari kepada 160 hari bagi menghargai pengorbanan penjawat awam terutama barisan hadapan yang tetap komited dengan tugas dan tidak berpeluang bercuti.

Katanya kerajaan juga bercadang untuk menambah baik beberapa kemudahan anggota perkhidmatan awam, antara lain memperuntukkan RM365 juta untuk menyelenggara kuarters dan bangunan guna sama di bawah seliaan Bahagian Pengurusan Hartanah.

Antara tambah baik lain adalah meningkatkan Kadar Bayaran Insentif Pengawasan Banduan daripada RM150 kepada RM200 sebulan yang bakal memanfaatkan lebih 14,000 pegawai penjara, selain meningkatkan Elaun Penugasan Sukarelawan Simpanan Polis daripada RM7.80 kepada RM9.80 sejam untuk pegawai, dan RM6 kepada RM8 sejam untuk anggota.

Kerajaan juga bercadang memberikan bayaran insentif sebanyak RM200 kepada Pembantu Pembangunan Masyarakat Gred S19 dan Pembantu Perawatan Kebajikan Gred U11 dan U14 yang bertugas di 24 institusi kebajikan, yang terlibat secara langsung dalam perkhidmatan menjaga dan merawat penghuni warga emas, orang kurang upaya (OKU) dan pesakit mental.